A Bizottság 1360/2002/EK rendelete

(2002. június 13.)

a közúti közlekedésben használt menetíró készülékről szóló 3821/85/EGK tanácsi rendeletnek a műszaki fejlődéshez történő hetedik hozzáigazításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb a 2135/98/EK rendelettel [1] módosított, a közúti közlekedésben használt menetíró készülékekről szóló, 1985. december 20-i 3821/85/EGK tanácsi rendeletre [2], és különlegesen annak 17. és 18. cikkére,

mivel:

(1) A 3821/85/EGK rendelet I. melléklete B. részében szereplő műszaki meghatározásokat hozzá kell igazítani a műszaki fejlődéshez, különleges figyelmet fordítva a rendszer általános biztonságára, valamint a menetíró készülék és a járművezetői kártya közötti működésének összehangolhatóságára.

(2) A berendezés hozzáigazítása szükségessé teszi a 3821/85/EGK rendelet jóváhagyási jeleket és típusbizonyítványokat meghatározó II. mellékletének kiigazítását.

(3) A 3821/85/EGK rendelet 18. cikkével létrehozott bizottság nem nyilvánított véleményt a javasolt intézkedésekről, ezért a Bizottság az ezen intézkedésekre vonatkozó javaslatát benyújtotta a Tanácshoz.

(4) A 3821/85/EGK rendelet 18. cikke (5) bekezdésének b) pontjában megállapított határidő lejártával a Tanács nem határozott, ezért a Bizottság feladata, hogy elfogadja ezen intézkedéseket,

ELFOGADTA EZT A RENDELETET:

1. cikk

A 2135/98/EGK rendelet mellékletének helyébe e rendelet melléklete lép.

2. cikk

A 3821/85/EGK rendelet II. melléklete a következőképpen módosul:

1. Az I. fejezet 1. pontjának első albekezdése a következőképpen módosul:

- Görögország esetében a "GR" megkülönböztető jel helyébe a "23" lép,

- Írország esetében az "IRL" megkülönböztető jel helyébe a "24" lép,

- Ausztria esetében a felsorolás a "12" megkülönböztető jellel egészül ki,

- Finnország esetében a felsorolás a "17" megkülönböztető jellel egészül ki,

- Svédország esetében a felsorolás az "5" megkülönböztető jellel egészül ki.

2. Az I. fejezet 1. pontjának második albekezdése a következőképpen módosul:

- az "adatrögzítő lap" szavakat követően az "illetve tachográf-kártya" szavakkal egészül ki.

3. Az I. fejezet 2. pontjának első albekezdése a következőképpen módosul:

- az "adatrögzítő lapon" szavakat követően a "valamint minden egyes tachográf-kártyán" szavakkal egészül ki.

4. A II. fejezetben a cím az alábbi szavakkal egészül ki: "AZ I. MELLÉKLETNEK MEGFELELŐ TERMÉKEK ESETÉBEN".

5. A szöveg az alábbi III. fejezettel egészül ki:

"III. TÍPUSBIZONYÍTVÁNY AZ I. MELLÉKLET B. RÉSZÉNEK MEGFELELŐ TERMÉKEK ESETÉBEN

Miután valamely tagállam jóváhagyást adott ki, az alábbi minta szerinti típusbizonyítványt bocsátja ki a kérelmező számára. Amikor tájékoztatja a többi tagállamot a kiadott jóváhagyásokról vagy adott esetben a visszavonásról, a tagállam e bizonyítvány másolatait használja."

+++++ TIFF +++++

3. cikk

Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 2002. június 13-án.

a Bizottság részéről

Loyola de Palacio

alelnök

[1] HL L 274., 1998.10.9., 1. o.

[2] HL L 370., 1985.12.31., 8. o.

--------------------------------------------------

MELLÉKLET

"

I. B MELLÉKLET

A KIALAKÍTÁSSAL, VIZSGÁLATTAL, FELSZERELÉSSEL ÉS AZ ELLENŐRZÉSSEL KAPCSOLATOS KÖVETELMÉNYEK

TARTALOMJEGYZÉK

I.

II.

1.

2.

3.

4.

III.

1.

2.

2.1.

2.2.

3.

4.

5.

6.

6.1.

6.2.

6.3.

7.

8.

9.

9.1.

9.2.

9.3.

9.4.

9.5.

9.6.

9.7.

9.8.

9.9.

9.10.

9.11.

9.12.

10.

11.

12.

12.1.

12.1.1.

12.1.2.

12.2.

12.3.

12.4.

12.5.

12.6.

12.7.

12.8.

12.9.

12.10.

12.11.

12.12.

12.13.

12.14.

12.15.

13.

14.

15.

15.1

15.2.

15.3.

15.4.

16.

17.

18.

19.

20.

21.

22.

23.

24.

IV.

1.

2.

3.

4.

5.

5.1.

5.1.1.

5.1.2.

5.1.3.

5.1.4.

5.2.

5.2.1.

5.2.2.

5.2.3.

5.2.4.

5.2.5.

5.2.6.

5.2.7.

5.2.8.

5.2.9.

5.2.10.

5.2.11.

5.3.

5.3.1.

5.3.2.

5.3.3.

5.3.4.

5.3.5.

5.3.6.

5.3.7.

5.3.8.

5.3.9.

5.3.10.

5.4.

5.4.1.

5.4.2.

5.4.3.

5.5.

5.5.1.

5.5.2.

5.5.3.

V.

1.

2.

3.

VI.

1.

2.

3.

4.

5.

6.

VII.

VIII.

1.

2.

3.

4.

5.

6.

1. függelék

2. függelék

3. függelék

4. függelék

5. függelék

6. függelék

7. függelék

8. függelék

9 függelék

10. függelék

11. függelék

I. FOGALOMMEGHATÁROZÁSOK

E mellékletben:

"aktiválás" :

azon fázis, amelyben a menetíró készülék teljes mértékben üzemképessé válik, és valamennyi funkcióját üzembe helyezi, beleértve a biztonsági funkciókat is;

A menetíró készülék aktiválásához a műhelykártya használatára és a megfelelő PIN kód bevitelére van szükség;

"hitelesítés" : azon funkció, amelynek célja a személyazonosság megállapítása és ellenőrzése;

"hitelesség" : azon tulajdonság, hogy az információ egy olyan féltől származik, akinek személye ellenőrizhető;

"beépített teszt (BIT)" : olyan, kérésre végrehajtott tesztek, amelyeket a kezelő vagy egy külső berendezés indít el;

"naptári nap" : 00 óra 00 perctől 24 óra 00 percig terjedő nap. Minden naptári nap az összehangolt nemzetközi világidőhöz (UTC) viszonyítandó;

"kalibrálás" :

azon gépjárműparaméterek aktualizálása és megerősítése, amelyeket az adatmemóriában kell tartani. A gépjármű-paraméterek magukban foglalják a gépjármű azonosítását (jármű alvázszáma, rendszám és a regisztráló tagállam), valamint a gépjármű jellemzőit (w; k; l, abroncsméret; sebességkorlátozó készülék beállítása /adott esetben/, az aktuális UTC idő, az aktuális kilométer-számláló érték);

a menetíró készülék kalibrálása megköveteli a műhelykártya használatát;

"kártyaszám" :

azon 16 alfanumerikus karakterből álló szám, amely egyértelműen azonosítja a tachográf-kártyát egy tagállamon belül. A kártyaszám magában foglal egy konszekutív indexet (adott esetben), egy csereindexet és egy megújítási indexet;

ezért egy kártyát egyedül a kibocsátó tagállam kódjával és a kártyaszámmal lehet azonosítani;

"a kártya konszekutív indexe" : egy kártyaszám azon tizennegyedik alfanumerikus karaktere, amely arra szolgál, hogy megkülönböztesse az olyan társaságnak vagy szervnek kibocsátott különböző kártyákat, amely jogosult több tachográf-kártyát is átvenni. A társaságot vagy szervet egyedül a kártyaszám első 13 karaktere azonosítja;

"a kártya megújítási indexe" : a kártyaszám azon 16. alfanumerikus karaktere, amelyet minden olyan esetben növelni kell, amikor egy tachográf-kártyát megújítanak;

"kártyacsere-index" : a kártyaszám azon 15. alfanumerikus karaktere, amelyet minden olyan esetben nő, amikor egy tachográf-kártyát kicserélnek;

"jármű jellemző együtthatója" : a jármű és a menetíró készülék közötti kapcsolatot biztosító alkatrész (sebességváltó kimenőtengelye vagy a keréktengely) által - mialatt a jármű rendes vizsgálati feltételek mellett egy kilométernyi távolságot tesz meg - kibocsátott kimeneti jel értékét megadó jellemző számjegyadat (ld. a VI.5. fejezetet). A jellemző együtthatót kilométerenkénti impulzusok (w = … imp/km) kell kifejezni;

"vállalkozás adatkártyája" :

egy olyan tachográf-kártya, amelyet valamely tagállam hatóságai bocsátanak ki a menetíró készülékkel felszerelt járművek tulajdonosai vagy fenntartói részére;

A vállalkozás adatkártyája azonosítja a céget, és lehetővé teszi a menetíró készülékben tárolt adatok megjelenítését, letöltését és kinyomtatását. A kártya más vállalkozások számára lezárt.

"menetíró készülék állandója" : az 1 kilométernyi megtett távolság kijelzéséhez és rögzítéséhez szükséges bemenő jel értékét megadó jellemző számérték; ezen állandót kilométerenkénti impulzusszámban (k = … imp/km) kell kifejezni;

a "folyamatos járművezetési időt" a menetíró készülék számítja ki, mint [1] : egy meghatározott járművezető mindenkori akkumulált járművezetési ideje, utolsó KÉSZENLÉTE vagy SZÜNETE/PIHENÉSE vagy 45 perces vagy ennél hosszabb ISMERETLEN [2]időszaka óta (ez utóbbi időszak több 15 perces vagy ennél hosszabb időszakból állhat). A számítások szükség szerint figyelembe veszik a járművezetői kártyán rögzített korábbi tevékenységeket. Amennyiben a járművezető nem helyezte be a kártyáját, a számítások az azon időtartamra vonatkozó, a memóriában regisztrált adatokon alapulnak, amikor nem helyeztek kártyát a nyílásba;

"ellenőrzőkártya" :

azon tachográf-kártya, amelyet a tagállam hatóságai bocsátanak ki az illetékes nemzeti ellenőrző hatóság részére;

az ellenőrző kártya azonosítja az ellenőrző szervet és esetleg az ellenőrző személyt, valamint lehetővé teszi a hozzáférést az adatmemóriában vagy a járművezetői kártyán tárolt adatokhoz leolvasás, kinyomtatás, illetve letöltés céljából;

a "kumulatív szünetidőt" a menetíró készülék számítja ki [3] :

egy meghatározott járművezető kumulatív szünetidejét úgy kell kiszámítani, mint a KÉSZENLÉTBŐL vagy SZÜNETBŐL/PIHENÉSBŐL vagy a 45 perces vagy ennél hosszabb ISMERETLEN [4]időszakból álló azon mindenkori akkumulált idő, amely az utolsó KÉSZENLÉT vagy SZÜNET/PIHENÉS, vagy 45 perces, illetve ennél hosszabb ISMERETLEN [5]időszak óta telt el (ezen utóbbi időszak állhat több 15 perces vagy ennél hosszabb időszakból is).

A számítások szükség szerint figyelembe veszik a járművezetői kártyán rögzített korábbi tevékenységeket. Az ismeretlen, negatív tartamú (az ismeretlen időszak kezdete > az ismeretlen időszak vége), két különböző menetíró készülék közötti időátfedéseknek köszönhető időszakokat nem kell a számításnál figyelembe venni.

Amennyiben a járművezető nem helyezte be a kártyáját, úgy a vonatkozó számítások azokon a memóriában rögzített adatokon alapulnak, amelyek azon időtartamra vonatkoznak, amikor nem helyeztek kártyát a megfelelő kártyaleolvasó egységbe;

"adatmemória" : a menetíró készülékbe épített elektronikus adattároló berendezés;

"digitális aláírás" : egy adatblokkhoz csatolt olyan adat vagy egy adatblokk olyan rejtjelzett átalakítása, amely lehetővé teszi az adatblokk címzettjének, hogy meggyőződhessen az adatblokk hitelességéről és integritásáról;

"letöltés" :

a jármű adatmemóriájában vagy a tachográf-kártya memóriájában tárolt komplett adatkészletnek vagy annak egy részének lemásolása a digitális aláírással együtt.

a letöltés nem törölhet vagy változtathat meg egyetlen tárolt adatot sem;

"járművezetői kártya" :

azon tachográf-kártya, amelyet a tagállam hatóságai bocsátottak ki egy adott járművezető részére;

a járművezetői kártya azonosítja a járművezetőt, és lehetővé teszi a járművezető tevékenységére vonatkozó adat tárolását;

"gumiabroncsok tényleges kerülete" : azon távolságok átlaga, amelyet a járművet mozgató egyes kerekek (hajtókerekek) egy teljes fordulat során megtesznek. E távolságok mérését rendes vizsgálati körülmények között (lásd a VI.5. fejezet) kell elvégezni, és 1 = mm-ben kell kifejezni. A járműgyártók e távolságmérést egy olyan elméleti számítással helyettesíthetik, amely figyelembe veszi a terheletlen, üzemkész jármű tengelynyomás-eloszlását [6]. Az ilyen elméleti számításra vonatkozó módszereket a tagállam illetékes hatóságának jóvá kell hagynia.

"esemény" : a menetíró készülék által felderített olyan rendellenes működés, amely csalási kísérletből eredhet;

"hiba" : a menetíró készülék által felderített olyan rendellenes működés, amely egy berendezés hibás működéséből vagy meghibásodásából eredhet;

"beépítés" : a menetíró készülék beszerelése a járműbe;

"mozgásérzékelő" : a menetíró készülék azon része, amely jelzi a jármű sebességét, illetve a megtett távolságot;

"nem érvényes kártya" : olyan kártya, mely az érzékelés során hibásnak bizonyul, vagy amelynek a kezdeti hitelesítése nem sikerült, vagy amely nem érte még el érvényességi idejének kezdetét, illetve amelynek már lejárt az érvényességi ideje;

"menetíró készülék nem szükséges" : amikor a menetíró készülék használata nem szükséges a 3820/85/EGK tanácsi rendelet előírásaival összhangban;

"gyorshajtás" : a jármű engedélyezett sebességének túllépése; definíció szerint az a 60 másodpercet meghaladó időszak, amely alatt a jármű mért sebessége meghaladja a Közösségben egyes gépjármű-kategóriákra sebességkorlátozó készülékek felszereléséről és használatáról szóló, 1992. február 10-i 92/6/EGK tanácsi irányelv [7]szerinti, a sebességkorlátozó készülék beállítására megállapított legnagyobb értéket;

"időszakos felülvizsgálat" : az ellenőrző műveletek olyan sorozata, amelynek célja annak biztosítása, hogy a menetíró készülék megfelelően működjön, és hogy a szabályozói megfeleljenek a jármű paramétereinek;

"nyomtató" : a menetíró készülék azon komponense, amely biztosítja a tárolt adatok kinyomtatását;

"menetíró készülék" : a közúti járműbe történő beépítésre szánt teljes készülék, amely automatikusan vagy félautomatikusan feltünteti, rögzíti és tárolja e járművek mozgásának és vezetőik bizonyos munkaszakaszainak adatait;

"megújítás" : egy új tachográf-kártya kibocsátása, amennyiben a meglévő kártya érvényességi ideje lejárt vagy rosszul működik és a kibocsátó hatósághoz visszaküldik. A megújításkor meg kell győződni arról, hogy nem létezik-e egy időben két érvényes kártya;

"javítás" : egy mozgásérzékelő vagy egy járműegység bármely olyan javítása, amelyhez az áramellátás kiiktatása, a menetíró készülék más komponensétől történő szétválasztása vagy a menetíró készülék felnyitása szükséges;

"csere" : a meglévő tachográf-kártya cseréjeként egy új kártya kibocsátása, amennyiben a régi kártya elveszett, ellopták vagy rosszul működik, és nem küldték vissza a kibocsátó hatósághoz. A cserénél mindig felmerül annak kockázata, hogy egy időben két érvényes kártya létezik;

"biztonsági igazolás" : olyan eljárás, amikor egy ITSEC [8]igazoló szerv tanúsítja, hogy a vizsgálandó menetíró készülék (vagy valamely komponense), illetve a tachográf-kártya megfelel a 10. függelékben meghatározott "Általános biztonsági célok" követelményeinek;

"önellenőrző teszt" : olyan tesztek, amelyeket a menetíró készülék ciklikusan és automatikusan hajt végre a hibák felderítése érdekében;

"tachográf-kártya" - járművezetői kártya,

- ellenőrzőkártya,

- műhelykártya,

- vállalkozás adatkártyája;

"típusjóváhagyás" : olyan eljárás, amellyel valamely tagállam igazolja, hogy a vizsgálandó menetíró készülék (vagy valamely komponense) vagy a tachográf-kártya megfelel e rendelet követelményeinek;

"abroncsméret" : az abroncsok (külső hajtókerekek) méreteinek megjelölése az 1992. március 31-i 92/23/EGK irányelvvel [9]összhangban;

"jármű azonosítása" : azon számok, amelyek a jármű azonosítására szolgálnak: a jármű rendszáma (VRN) a regisztráló tagállam megjelölésével, valamint a jármű alvázszáma (VIN) [10];

"járműegység (JE)" : a menetíró készülék, kivéve a mozgásérzékelőt és a mozgásérzékelőhöz tartozó csatlakozó kábeleket. A járműegység egyetlen vagy több, a gépjárműben szétosztott egység lehet, amennyiben megfelel e rendelet biztonsági követelményeinek;

a menetíró készülékben történő számítást szolgáló "hét" szó : a hétfő 00.00 óra UTC időponttól a vasárnap 24.00 óráig terjedő időszak;

"a műhelykártya" :

olyan tachográf-kártya, amelyet egy tagállam hatósága egy menetíró készülék olyan gyártójának, szerelőjének, egy olyan járműgyártónak vagy műhelynek ad ki, amelyet az adott tagállam jóváhagyott;

A műhelykártya azonosítja a kártya tulajdonosát, és lehetővé teszi a menetíró készülék vizsgálatát, kalibrálását, illetve letöltését;

II. A MENETÍRÓ KÉSZÜLÉK ÁLTALÁNOS JELLEMZŐI ÉS FUNKCIÓI

Valamennyi, a mellékletben foglaltaknak megfelelő menetíró készülékkel felszerelt járművön sebességkijelzőnek és kilométer-számlálónak kell lennie. A menetíró készülék maga is tartalmazhatja e funkciókat.

1. Általános jellemzők

A menetíró készülék célja a járművezető tevékenységére vonatkozó kimeneti adatok rögzítése, tárolása, kijelzése és kinyomtatása.

A menetíró készülék kábelekből, egy mozgásérzékelőből és egy járműegységből áll.

A járműegység feldolgozó egységből, adatmemóriából, valós idejű órából, két programozható memóriakártya interfész készülékből (járművezető és járműkísérő), nyomtatóból, kijelző berendezésből, vizuális figyelmeztető berendezésből, kalibrálási/letöltő csatlakozóból és a felhasználói inputok bevitelére szolgáló készülékekből áll.

A menetíró készüléket kiegészítő csatlakozókkal össze lehet kötni más készülékekkel is.

Amennyiben a menetíró készülékbe pótlólagos felszerelést építenek be, vagy ahhoz ilyen felszerelést kapcsolnak, ezek - függetlenül attól, hogy jóváhagyottak-e vagy sem - nem zavarhatják meg a menetíró készülék megfelelő és üzembiztos működését, és nem lehetnek ellentétesek a rendelet rendelkezéseivel.

A menetíró készülék használói tachográf-kártyával azonosítják magukat.

A menetíró készülék szelektív hozzáférési jogokat biztosít az adatokhoz és funkciókhoz a felhasználó típusa, illetve személyazonossága szerint.

A menetíró készülék rögzíti, és a memóriájában, valamint a tachográf-kártyán eltárolja az adatokat.

Ez a személyes adatok kezelése vonatkozásában az egyének védelméről és az ilyen adatok szabad áramlásáról szóló, 1994. október 24-i 95/46/EK irányelvvel [11] összhangban történik.

2. Funkciók

A menetíró készülék az alábbi funkciókat biztosítja:

- kártyák behelyezésének és kivételének ellenőrzése,

- sebesség- és távolságmérés,

- időmérés,

- járművezetői tevékenység ellenőrzése,

- járművezetési állapot ellenőrzése,

- járművezetők kézi bejegyzései:

- azon helyek bejegyzése, ahol a munkanap kezdődik, illetve végződik,

- a járművezetői tevékenységek kézi betáplálása,

- különleges körülmények betáplálása,

- vállalkozás lezárásának kezelése,

- az ellenőrzési tevékenység felügyelete,

- események, illetve hibák felderítése,

- beépített és önellenőrző tesztek,

- leolvasás az adatmemóriából,

- rögzítés és tárolás az adatmemóriában,

- leolvasás a tachográf-kártyáról,

- rögzítés és tárolás a tachográf-kártyákon,

- kijelzés,

- nyomtatás,

- figyelmeztetés,

- adatletöltés külső adathordozókra,

- kimenő adatok kiegészítő külső készülékekre,

- kalibrálás,

- időbeállítás.

3. Üzemmódok

A menetíró készülék négy üzemmóddal rendelkezik:

- működés,

- ellenőrzés,

- kalibrálás,

- vállalkozási üzemmód.

A menetíró készülék az alábbi üzemmódokba kapcsol az interfész készülékbe behelyezett érvényes tachográf-kártyának megfelelően:

Üzemmód | Járművezetői nyílás |

Nincs kártya | Járművezetői kártya | Ellenőrző kártya | Műhelykártya | Vállalkozás adatkártyája |

Járművezetői nyílás | Nincs kártya | Működés | Működés | Ellenőrzés | Kalibrálás | Vállalkozás |

Járművezetői kártya | Működés | Működés | Ellenőrzés | Kalibrálás | Vállalkozás |

Ellenőrző kártya | Ellenőrzés | Ellenőrzés | Ellenőrzés [12] | Működés | Működés |

Műhelykártya | Kalibrálás | Kalibrálás | Működés | Kalibrálás [12] | Működés |

Vállalkozás adatkártyája | Vállalkozás | Vállalkozás | Működés | Működés | Vállalkozás [12] |

A menetíró készülék nem veszi figyelembe a behelyezett érvénytelen kártyákat, kivéve amennyiben lejárt kártyáról kell adatokat kijelezni, kinyomtatni vagy letölteni, ami lehetséges.

Valamennyi, a II.2. pontban felsorolt funkció működik bármelyik üzemmódban, az alábbi kivételekkel:

- a kalibrálási funkció csak a kalibrálási üzemmódban hozzáférhető,

- az időbeállítási funkció korlátozott a kalibrálási üzemmódon kívül,

- a járművezető kézi bejegyzései funkció csak a működési és kalibrálási üzemmódban hozzáférhető,

- a vállalkozás lezárásának kezelése funkció csak a vállalkozási üzemmódban hozzáférhető,

- az ellenőrzési tevékenységek felügyelete funkció csak az ellenőrzési üzemmódban működik,

- a letöltési funkció nem hozzáférhető a működési üzemmódban (kivéve a 150. követelmény szerinti esetekben).

A menetíró készülék bármely adatot kiadhat kijelzésre, kinyomtatásra vagy külső interfészre a következő kivételekkel:

- a működési üzemmódban bármely olyan személyazonosítót [családi név és utónév(nevek)], amely nem felel meg a behelyezett tachográf-kártyának, ki kell iktatni, és minden olyan kártyaszámot, amely nem felel meg a behelyezett tachográf-kártyának, részlegesen ki kell iktatni (minden második karaktert - balról jobbra haladva - ki kell iktatni),

- a vállalkozási üzemmódban a járművezetőre vonatkozó adatok (081., 084. és 087. követelmény) csak olyan időszakokban hozzáférhetők, amelyeket egy másik vállalkozás nem zár le (amint azt a vállalkozási kártyaszám első 13 karaktere tanúsítja),

- amennyiben nem helyeztek kártyát a menetíró készülékbe, csak a járművezetővel kapcsolatos adatok hozzáférhetők az adott és az azt megelőző nyolc naptári napra vonatkozóan.

4. Biztonság

A biztonsági rendszer olyan módon védi az adatmemóriát, hogy megakadályozza az adatokhoz való jogosulatlan hozzáférést és az adatok manipulációját, felderíti az ilyen kísérleteket, megvédi a menetíró készülék és a tachográf-kártyák között kicserélt adatok hitelességét és integritását, és ellenőrizi a letöltött adatok integritását és hitelességét.

A rendszerbiztonság megvalósítása érdekében a menetíró készülék megfelel a mozgásérzékelőre és a járműegységre vonatkozó általános biztonsági célkitűzésekben foglalt biztonsági követelményeknek (10. függelék).

III. A MENETÍRÓ KÉSZÜLÉKRE VONATKOZÓ KIALAKÍTÁSSAL KAPCSOLATOS ÉS FUNKCIONÁLIS KÖVETELMÉNYEK

1. A kártyák behelyezésének és kivételének ellenőrzése

A menetíró készülék ellenőrzi a kártyainterfész-készüléket, és felismeri a kártya behelyezését és kivételét.

A kártya behelyezésekor a menetíró készülék érzékeli, hogy a behelyezett kártya érvényes tachográf-kártya-e; ekkor azonosítja a kártya típusát.

A menetíró készüléket úgy kell megtervezni, hogy a tachográf-kártyák megfelelő behelyezés esetén pontosan beilleszkednek a kártyainterfész-készülékbe.

A tachográf-kártya kioldása csak akkor lehetséges, amennyiben a jármű már nincs mozgásban, és miután a szükséges adatok a kártyán tárolásra kerültek. A kártyát a felhasználó oldhatja ki.

2. Sebesség- és távolságmérés

E funkció folyamatos mérést biztosít, és lehetővé teszi a jármű által megtett teljes távolságnak megfelelő kilométer-számláló-érték mérését és megadását.

E funkció folyamatos mérést biztosít, és lehetővé teszi a jármű sebességének mérését és megadását.

A sebességmérő funkció tájékoztat arról is, hogy a jármű mozgásban van-e vagy megállt. A járművet mozgásban lévőnek kell tekinteni, amennyiben a funkció a mozgásérzékelőből származó több mint 1 imp/sec értéket érzékel legalább 5 másodpercen keresztül, ellenkező esetben a járművet állónak kell tekinteni.

Az olyan berendezések, amelyek kijelzik a sebességet (kilométeróra) és a teljes megtett utat (kilométer-számláló), és amelyek egy olyan járműbe kerülnek beépítésre, amely e rendelet rendelkezéseinek megfelelő menetíró készülékkel van felszerelve, megfelelnek az e mellékletben (III. fejezet 2.1. és 2.2. pont) megállapított megengedhető tűréshatárok követelményeinek.

2.1. A megtett távolság mérése

A megtett távolság mérhető:

- vagy az előre és a hátrafelé irányuló mozgások összegzésével,

- vagy csak az előre irányuló mozgások figyelembe vételével.

A menetíró készülék a 0 és 9999999,9 km közötti megtett távolságot méri.

A mért távolság az alábbi tűréshatárok közt mozoghat:

- ± 1 % a beépítés előtt,

- ± 2 % a beépítéskor és a periodikus felülvizsgálatoknál,

- ± 4 % működés közben.

A lemért távolság legalább 0,1 km-es pontosságú.

2.2. A sebesség mérése

A menetíró készülék 0-tól 220 km/h-ig terjedő sebesség mérésére szolgál.

A kijelzett működési sebesség ± 6 km/óra megengedhető tűréshatárának biztosítása érdekében, és figyelembe véve

- egy ± 2 km/óra tűréshatárt a bemeneti eltérésekre (gumiabroncsoknak köszönhető eltérések stb.),

- egy ± 1 km/óra tűréshatárt a beépítéskor és a periodikus felülvizsgálatoknál végzett méréseknél,

a menetíró készüléknek a sebességet 20 és 180 km/óra közötti sebességnél, a jármű 4000 és 25000 imp/km közötti karakterisztikus koefficiensénél ± 1 km/óra tűréshatárral kell mérnie (állandó sebességnél).

Megjegyzés:

Az adattárolás felbontása további ± 0,5 km-es tűréshatárt eredményez a menetíró készülék által tárolt sebesség tekintetében.

A sebesség mérésekor a 2 m/s2-ig terjedő gyorsulási változásokat pontosan, az elfogadható tűréshatáron belül, a sebességváltozás végétől számított 2 másodpercen belül megfelelően kell lemérni.

A sebességmérés legalább 1 km/óra pontosságú.

3. Időmérés

Az időmérési funkció folyamatos mérést biztosít, és digitálisan mutatja az UTC dátumot és időt.

A dátum megjelöléséhez az UTC dátumot és időt kell alkalmazni a menetíró készülék minden részében (feljegyzés, nyomtatás, adatcsere, kijelzés stb.)

A helyi idő megjelenítése érdekében lehetővé kell tenni a kijelzett időeltolódás megváltoztatását félórás lépésekben.

Az időbeli eltérés naponta, típus-jóváhagyási körülmények között nem haladhatja meg a ± 2 másodpercet.

Az időmérés legalább 1 másodperc pontosságú.

Az időmérést nem befolyásolhatja egy 12 hónapnál rövidebb külső áramkimaradás típus-jóváhagyási körülmények között.

4. A járművezetői tevékenység ellenőrzése

E funkció állandóan és külön-külön méri a járművezető és a járműkísérő tevékenységét.

A járművezető tevékenységei: JÁRMŰVEZETÉS, MUNKA, KÉSZENLÉT vagy SZÜNET/PIHENÉS.

A járművezető illetve a járműkísérő számára lehetővé kell tenni, hogy manuálisan válassza ki a MUNKÁT, KÉSZENLÉTET vagy a SZÜNETET/PIHENÉST.

Ha a jármű mozgásban van, automatikusan a JÁRMŰVEZETÉST kell kiválasztani a járművezető esetében, és automatikusan a KÉSZENLÉTET kell kiválasztani a járműkísérő esetében.

Amennyiben a jármű megáll, automatikusan a MUNKÁT kell kiválasztani a járművezető esetében.

Az első tevékenységváltozást, amely 120 másodpercen belül azt követően következett be, hogy a jármű megállása következtében automatikus váltás történt a MUNKÁRA, úgy kell tekinteni, mint amely a jármű leállásakor következett be (és ezért a MUNKÁRA való átváltást törölni kell).

E funkció adja ki a tevékenységváltozást a regisztráló funkciók felé egyperces felbontásban.

Ha egy naptári percben bármiféle JÁRMŰVEZETÉSI tevékenység történt a percen belül, az egész percet JÁRMŰVEZETÉSNEK kell tekinteni.

Ha egy naptári percet közvetlenül megelőző és a percet közvetlenül követő egy percen belül bármiféle JÁRMŰVEZETÉSI tevékenység történt, akkor az egész percet JÁRMŰVEZETÉSNEK kell tekinteni.

Adott olyan naptári perc esetén, amely nem tekinthető JÁRMŰVEZETÉSNEK az előbbi követelmények alapján, az egész percet úgy kell tekinteni, mint az adott percen belüli leghosszabb folyamatos tevékenységnek megfelelő tevékenység (vagy két azonos hosszúságú tevékenység közül a későbbi).

E funkció állandóan nyomon követi a járművezető folyamatos járművezetési idejét és kumulatív szabadidejét.

5. A járművezetési állapot ellenőrzése

E funkció állandóan és automatikusan ellenőrzi a járművezetési állapotot.

A SZEMÉLYZET járművezetési állapotot kell kiválasztani, amikor két érvényes járművezetői kártya kerül behelyezésre a berendezésbe, minden egyéb esetben az EGYEDÜLI járművezetési állapotot kell kiválasztani.

6. A járművezetők kézi bejegyzései

6.1. A munkanap kezdő, illetve végső helyének betáplálása

E funkció lehetővé teszi a járművezető, illetve a járműkísérő számára azon helyek betáplálását, ahol a munkanap kezdődik, illetve végződik.

Hely alatt országot, és ahol emellett szükséges, régiót kell érteni.

A járművezetői kártya (vagy a műhelykártya) kivételének időpontjában a menetíró készülék a járművezetőt (járműkísérőt) arra hívja fel, hogy táplálja be a munkanap végének a helyét.

A menetíró készülék lehetővé teszi e felhívás figyelmen kívül hagyását.

Azon helyek bevitele, ahol a munkanap kezdődik, illetve végződik, lehetséges kártya nélkül, vagy a kártya behelyezésének vagy kivételének idejétől eltérő időpontokban.

6.2. A járművezetői tevékenységek kézi betáplálása

A járművezetői (vagy műhely) kártya behelyezésekor, és csak ezen időpontban, a menetíró készülék:

- emlékezteti a kártya tulajdonosát az utolsó kártyakivétel dátumára és időpontjára, és

- kéri a kártyatulajdonostól annak közlését, hogy a kártya aktuális behelyezése a folyó munkanap folytatását jelenti-e.

A menetíró készülék lehetővé teszi, hogy a kártyatulajdonos ne vegye figyelembe a kérdést, és azt válasz nélkül hagyja, illetve hogy arra igenlő vagy nemleges választ adjon:

- amennyiben a kártya tulajdonosa nem veszi figyelembe a kérdést, a menetíró készülék arra hívja fel a kártya tulajdonosát, hogy adja meg "a helyet, ahol a munkanap kezdődik". A menetíró készülék lehetővé teszi e kérés figyelmen kívül hagyását. Ha a hely betáplálása megtörtént, úgy ez az adatmemóriában és a tachográf-kártyán rögzítésre kerül, és a kártya behelyezésének időpontjára vonatkozik,

- nemleges vagy igenlő válasz esetében a menetíró készülék felszólítja a kártya tulajdonosát, hogy kézzel táplálja be a tevékenységeket, dátumaikkal, valamint kezdési és befejezési időpontjaikkal együtt, kizárólag csak a MUNKA, KÉSZENLÉT és SZÜNET/PIHENÉS tevékenységek közül, éspedig kizárólag az utolsó kártyakivétel és az aktuális kártyabehelyezés közti időszakra szorítkozva, anélkül hogy lehetővé tenné e tevékenységeknél a kölcsönös átfedéseket. Ezt az alábbi eljárásokkal összhangban kell végrehajtani:

- amennyiben a kártya tulajdonosa igenlő választ ad a kérdésre, a menetíró készülék felhívja a kártya tulajdonosát, hogy időrendi sorrendben kézzel táplálja be a tevékenységeket a kártya utolsó kivétele és az aktuális behelyezés közti időszakra vonatkozóan. Az eljárás akkor fejeződik be, amikor a kézzel betáplált tevékenység befejezésének ideje azonos a kártya behelyezésének idejével,

- amennyiben a kártya tulajdonosa nemleges választ ad a kérdésre, a menetíró készülék:

- felhívja a kártyatulajdonost, hogy időrendi sorrendben kézzel táplálja be a tevékenységeket az utolsó kártyakivételtől számítva a vonatkozó munkanap végéig (vagy az e gépjárműre vonatkozó tevékenységek végéig abban az esetben, ha a munkanapot egy regisztrálópapíron vezetik tovább). Ezért a menetíró készülék, mielőtt lehetővé tenné a kártya tulajdonosának, hogy kézzel betáplálja az egyes tevékenységeket, felhívja a kártyatulajdonost annak jelzésére, hogy az utolsó rögzített tevékenység befejezésének időpontja egy korábbi munkaidőszak végét jelenti-e (lásd az alábbi megjegyzést),

Megjegyzés:

Amennyiben a kártya tulajdonosa elmulasztja annak bejelentését, hogy az előző munkaidőszak mikor ért véget, és kézzel betáplál egy olyan tevékenységet, amelynek a befejezési ideje azonos a kártya behelyezésének időpontjával, a menetíró készülék:

- feltételezi, hogy a munkanap akkor ért véget, amikor az első PIHENÉS (vagy a fennmaradó ISMERETLEN időszak) megkezdődött a kártya kivétele után vagy a kártya kivételének időpontjában, ha nem került pihenés időszak betáplálásra (és ha nem marad ISMERETLEN időszak),

- feltételezi, hogy a kezdés időpontja (lásd alább) azonos a kártya behelyezésének időpontjával,

- végrehajtja az alábbi lépéseket;

- ezután, ha a vonatkozó munkaidőszak végének időpontja különbözik a kártya kivételének időpontjától, vagy ha nem került betáplálásra a munkanap befejezésének helye ezen időpontban, akkor felhívja a kártya tulajdonosát, hogy "erősítse meg vagy táplálja be azt a helyet, ahol a munkanap befejeződött" (a menetíró készülék lehetővé teszi e felhívás figyelmen kívül hagyását). Amennyiben megtörtént a hely betáplálása (amely a munkanap végének időpontjára vonatkozik), akkor ezt csak a tachográf-kártyán kell rögzíteni, és csak akkor, ha ez különbözik a kártya kivételénél megadott helytől (ha történt ilyen bevitel),

- ezután felhívja a kártya tulajdonosát, hogy "táplálja be a folyó munkanap kezdési időpontját" (vagy az érintett járműre vonatkozó tevékenységek kezdési időpontját, amennyiben a kártya tulajdonosa előzőleg egy regisztrációs ívet használt e munkanap folyamán), és felhívja a kártya tulajdonosát, hogy táplálja be "azt a helyet, ahol a munkanap megkezdődik" (a menetíró készülék lehetővé teszi e felhívás figyelmen kívül hagyását). Amennyiben megtörtént a hely betáplálása, akkor ez a tachográf-kártyán kerül rögzítésre, és ez e kezdési időpontra vonatkozik. Amennyiben e kezdési időpont megegyezik a kártya behelyezésének időpontjával, a helyet az adatmemóriában is rögzíteni kell,

- ezután, ha a kezdési időpont különbözik a kártya behelyezésének időpontjától, felhívja a kártya tulajdonosát, hogy kézzel táplálja be a tevékenységeket időrendi sorrendben e kezdési időponttól a kártya behelyezésének időpontjáig. Az eljárás akkor fejeződik be, ha a kézzel betáplált tevékenységek befejezésének időpontja megegyezik a kártya behelyezésének időpontjával,

- a menetíró készülék ezután lehetővé teszi, hogy a kártya tulajdonosa bármely kézzel betáplált tevékenységet egy meghatározott parancs segítségével történő végérvényes megerősítésig módosítson, ezután már semmilyen módosítás sem lehetséges,

- amennyiben az eredeti kérdésre adott ilyen válaszokat nem követi a tevékenységek betáplálása, akkor azt a menetíró készülék úgy tekinti, hogy a kártyatulajdonos figyelmen kívül hagyta a kérdést.

Az egész eljárás alatt a menetíró készülék legfeljebb az alábbi ideig vár a betáplálásra:

- 1 perc - ha egy perc alatt nincs beavatkozás a berendezés felhasználói/gépi interfészén keresztül (egy 30 másodperc után történő vizuális és lehetőleg hallható figyelmeztetés ellenére), vagy

- a kártya kivételének vagy egy másik járművezetői kártya (vagy műhelykártya) behelyezésének ideje, vagy

- a gépjármű mozgásba helyezésének ideje,

ilyenkor a menetíró készülék megerősít minden, már betáplált adatot.

6.3. Különleges körülmények bevitele

A menetíró készülék lehetővé teszi, hogy a járművezető valós időben betáplálja az alábbi két különleges körülményt:

- "MENETÍRÓ KÉSZÜLÉK NEM SZÜKSÉGES" (kezdet, vég),

- "KOMPON/VONATON MEGTETT ÚT".

A "KOMPON/VONATON MEGTETT ÚT" nem fordulhat elő "MENETÍRÓ KÉSZÜLÉK NEM SZÜKSÉGES" állapotban.

A megnyitott "MENETÍRÓ KÉSZÜLÉK NEM SZÜKSÉGES" körülményt a menetíró készülék automatikusan bezárja, ha egy járművezetői kártya behelyezésre vagy kivételre kerül.

7. Vállalkozás általi lezárás kezelése

E funkció lehetővé teszi egy vállalkozás által elhelyezett zár kezelését, amely az adatokhoz való hozzáférést vállalkozási üzemmódban csak a vállalat számára teszi lehetővé.

A vállalkozási lezárások egy kezdő dátumból/időpontból (lezárás) és egy befejező dátumból/időpontból (feloldás) állnak, összefüggésben a vállalkozás adatkártyája által végzett vállalkozás-azonosítással (a lezárásnál).

A lezárásokat és a feloldásokat csak valós időben lehet végrehajtani.

A feloldást csak azon vállalkozás hajthatja végre, amely a lezárást foganatosította (ezt a vállalati kártyaszám első 13 számjegye tanúsítja), vagy

a feloldás automatikusan történik, ha egy másik vállalkozás lezárást hajt végre.

Amennyiben egy vállalkozás lezárást hajt végre és az előző lezárást ugyanaz a vállalkozás végezte, ezt úgy kell tekinteni, hogy az előző lezárást nem oldották fel és a lezárás még mindig tart.

8. Az ellenőrzési tevékenységek felügyelete

E funkció ellenőrzi a KIJELZÉSI, KINYOMTATÁSI, JÁRMŰEGYSÉG és a kártya LETÖLTÉSI tevékenységeket, mialatt a készülék az ellenőrzés üzemmódban van.

E funkció ellenőrzi a GYORSHAJTÁS ELLENŐRZÉSE tevékenységeket is, mialatt a készülék az ellenőrzés üzemmódban van. A gyorshajtás ellenőrzését megtörténtnek kell tekinteni, amennyiben az ellenőrzés üzemmódban megtörtént a "gyorshajtás" kifejezés elküldése a nyomtatóba vagy a kijelzőbe, vagy ha az "események és hibák" adatokat letöltötték a járműegység adatmemóriájából.

9. Események, illetve hibák felderítése

E funkció deríti fel az alábbi eseményeket és hibákat:

9.1. Az "érvénytelen kártya" behelyezésének esete

Ezen eseményt egy érvénytelen kártya behelyezése, illetve egy behelyezett érvényes kártya érvényességének lejárta idézi elő.

9.2. A "kártyaütközés" esete

Ezen esemény akkor következik be, amikor az érvényes kártyáknak a következő táblázatban X-szel jelölt alábbi kombinációja valósul meg:

Kártyaütközés | Járművezetői nyílás |

Nincs kártya | Járművezetői kártya | Ellenőrzőkártya | Műhelykártya | Vállalkozás adatkártyája |

Járművezetői nyílás | Nincs kártya | | | | X | |

Járművezetői kártya | | | X | X | X |

Ellenőrzőkártya | | X | X | X | X |

Műhelykártya | | | X | X | X |

9.3. Az "időátfedés" esete

Ezen esemény akkor következik be, amikor egy járművezetői kártya magáról a kártyáról leolvasható utolsó kivételének dátuma/időpontja későbbi, mint azon menetíró készülék aktuális dátuma/időpontja, amelybe a kártya behelyezésre került.

9.4. A "járművezetés megfelelő kártya nélkül" esete

Ezen esemény bármely olyan, az alábbi táblázatban X-szel jelölt tachográf-kártya-kombinációnál következik be, amikor a járművezető tevékenysége JÁRMŰVEZETÉSRE változik, vagy akkor történik üzemmódváltozás, mialatt a járművezető tevékenysége JÁRMŰVEZETÉS.

Járművezetés megfelelő kártya nélkül | Járművezetői nyílás |

Nincs (vagy érvénytelen) kártya | Járművezetői kártya | Ellenőrzőkártya | Műhelykártya | Vállalkozás adatkártyája |

Járműkísérői nyílás | Nincs (vagy érvénytelen) kártya | X | | X | | X |

Járművezetői kártya | X | | X | X | X |

Ellenőrzőkártya | X | X | X | X | X |

Műhelykártya | X | X | X | | X |

Vállalkozás adatkártyája | X | X | X | X | X |

9.5. A "kártya behelyezése járművezetés közben" esete

Ezen esemény akkor következik be, amennyiben egy tachográf-kártya bármely nyílásba behelyezésre kerül, mialatt a járművezető tevékenysége JÁRMŰVEZETÉS.

9.6. Az "utolsó kártyakapcsolat nem megfelelő lezárása" esete

Ezen esemény akkor következik be, amennyiben egy kártya-behelyezésnél a menetíró készülék megállapítja, hogy a III. fejezet (1) bekezdésében foglaltak ellenére az előző kártyakapcsolat nem került helyesen lezárásra (a kártya azelőtt lett kivéve, mielőtt valamennyi vonatkozó adatot tároltak volna a kártyán). Ezen esemény csak a járművezetői kártyát és a műhelykártyát érintheti.

9.7. A "gyorshajtás" esete

Ezen esemény minden egyes gyorshajtásnál bekövetkezik.

9.8. Az "áramellátás megszakadásának" esete

Ezen esemény akkor következik be, amikor a berendezés nincs a kalibrálási üzemmódban, és a mozgásérzékelő, illetve a járműegység bármely áramkimaradása meghaladja a 200 milliszekundumot. A megszakadási küszöbértéket a gyártó cégnek kell meghatározni. A jármű motorjának beindításából eredő áramellátás-csökkenés nem válthatja ki ezen eseményt.

9.9. A "mozgásra vonatkozó adatok hibájának" esete

Ezen esemény akkor következik be, amennyiben megszakad a normál adatfolyam a mozgásérzékelő és a járműegység között, illetve amennyiben hiba lép fel az adatintegritásban vagy adathitelesítésben a mozgásérzékelő és a járműegység közötti adatcsere alatt.

9.10. A "biztonság feltörésének kísérlete" esete

Minden olyan további, a mozgásérzékelő, illetve a járműegység biztonságát érintő esemény, amely a kalibrálási üzemmódon kívül következik be, és amely az ezen alkatrészekre vonatkozó általános biztonsági célokkal ellentétes.

9.11. A "kártyahiba" esete

E hiba akkor következik be, ha működés közben a tachográf-kártya meghibásodik.

9.12. A "menetíró készülék" hibája

E hiba bekövetkezhet bármely alábbi rendellenességnél, amennyiben a menetíró készülék nincs kalibrálási üzemmódban:

- JE hibája,

- nyomtató hibája,

- kijelző hibája,

- letöltés hibája,

- érzékelő hibája.

10. Beépített és önellenőrző tesztek

A menetíró készülék önmaga deríti fel a hibákat önellenőrző és beépített tesztek segítségével az alábbi táblázat szerint:

Vizsgálandó készülékrész | Önellenőrző teszt | Beépített teszt |

Szoftver | | Integritás |

Adatmemória | Hozzáférés | Hozzáférés, adatintegritás |

Kártyainterfész-készülék | Hozzáférés | Hozzáférés |

Billentyűzet | | Kézi ellenőrzés |

Nyomtató | (a gyártó választása szerint) | Kinyomtatás |

Kijelzés | | Vizuális ellenőrzés |

Letöltés (végrehajtva csak a letöltés alatt) | Megfelelő működés | |

Érzékelő | Megfelelő működés | Megfelelő működés |

11. Leolvasás az adatmemóriából

A menetíró készülék képes leolvasni minden, az adatmemóriájában tárolt adatot.

12. Rögzítés és tárolás az adatmemóriában

E bekezdés alkalmazásában:

- "365 nap" egy járműben az átlagos járművezetői tevékenység 365 naptári napja. Egy járműben az átlagos napi járművezetői tevékenység úgy határozható meg, mint legalább hat járművezető, illetve járműkísérő, hat kártyabehelyezési és -kivételi ciklusés 256 tevékenységváltoztatás. Ezért a "365 nap" magában foglal legalább 2190 járművezetőt és járműkísérőt, 2190 kártyabehelyezési és -kivételi ciklust, valamint 93440 tevékenységváltoztatást.

- az időt egy percre történő felbontással kell rögzíteni, amennyiben nincs ezzel ellentétes utalás;

- a kilométer-számláló adatait egy kilométeres pontosságú felbontással kell rögzíteni;

- a sebességadatokat 1 km/óra felbontással kell rögzíteni.

Az adatmemóriában tárolt adatokat a típusjóváhagyás körülményei között nem befolyásolhatja egy külső áramforrásban bekövetkező, 12 hónap időtartamot el nem érő áramkimaradás.

A menetíró készülék képes implicit és explicit módon adatmemóriájában rögzíteni és tárolni az alábbiakat:

12.1. Készülékazonosítási adatok

12.1.1. Járműegység-azonosítási adatok

A menetíró készülék képes az alábbi járműegység-azonosítási adatokat tárolni adat-memóriájában:

- gyártó neve,

- gyártó címe,

- alkatrészek száma,

- sorozatszám,

- szoftververzió száma,

- szoftververzió telepítésének dátuma,

- gyártási év,

- jóváhagyási szám.

A járműegység azonosítási adatait a járműegység gyártója regisztrálja és véglegesen tárolja, kivéve a szoftverre vonatkozó adatokat és a jóváhagyási számot, amelyek a szoftver frissítése esetén változhatnak.

12.1.2. A mozgásérzékelő azonosítási adatai

A mozgásérzékelő az alábbi azonosítási adatokat képes tárolni memóriájában:

- gyártó neve,

- alkatrészek sorszáma,

- sorozatszám,

- jóváhagyási szám,

- beépített biztonsági alkatrész azonosítója (például a belső lapka/processzor alkatrészszáma),

- üzemeltetési rendszer azonosítója (például szoftververziószám).

A mozgásérzékelő azonosítási adatait a mozgásérzékelő gyártója tárolja véglegesen a mozgásérzékelőben.

A járműegység képes arra, hogy adatmemóriájában rögzítse és tárolja az alábbi folyamatosan párosított mozgásérzékelő azonosítási adatokat:

- sorozatszám,

- jóváhagyási szám,

- az első párosítás dátuma.

12.2. Biztonsági elemek

A menetíró készülék az alábbi elemek tárolására alkalmas:

- európai nyilvános kulcs,

- tagállami igazolás,

- berendezés igazolása,

- berendezés privát kulcsa.

A menetíró készülék biztonsági elemeit a járműegység gyártója építi be a berendezésbe.

12.3. Járművezetői kártya behelyezési és kivételi adatai

A berendezésben a járművezetői és műhelykártya minden egyes behelyezési és kivételi ciklusánál a menetíró készülék az alábbi adatokat rögzíti és tárolja adatmemóriájában:

- a kártyatulajdonos családi és utóneve a kártyán tárolt formában,

- kártyaszám, kiállító tagállam és az érvényesség ideje a kártyán tárolt formában,

- behelyezés dátuma és időpontja,

- a jármű kilométer-számlálójának értéke a kártya behelyezésének időpontjában,

- azon nyílás, amelybe a kártya behelyezésre került,

- kivétel dátuma és időpontja,

- a jármű kilométer-számlálójának értéke a kártya kivételének időpontjában,

- az alábbi információkat a járművezető által használt előző járműről a kártyán tárolt formában:

- a jármű rendszáma és a bejegyző tagállam,

- kártyakivétel dátuma és időpontja,

- jelző, amely megmutatja, hogy a kártya behelyezésénél a kártya tulajdonosa kézzel táplált-e be tevékenységeket vagy sem.

Az adatmemória legalább 365 napig képes megtartani ezen adatokat.

Amennyiben a tárolási kapacitás kimerül, új adatokkal kell felülírni a régebbieket.

12.4. A járművezetői tevékenység adatai

A menetíró készülék rögzíti és a memóriájában tárolja a járművezető vagy a járműkísérő tevékenységében, illetve a járművezetési állapotban bekövetkező bármilyen változás esetén, illetve a járművezetői vagy a műhelykártya valamennyi behelyezésekor vagy kivételekor a következőket:

- járművezetési állapot (SZEMÉLYZET, EGYEDÜLI),

- a nyílás (JÁRMŰVEZETŐI, JÁRMŰKÍSÉRŐI),

- a kártyaállapot a vonatkozó nyílásban (BEHELYEZVE, NEM BEHELYEZVE) (lásd a megjegyzést),

- a tevékenység (JÁRMŰVEZETÉS, KÉSZENLÉT, SZÜNET/PIHENÉS),

- a változás dátuma és időpontja.

Megjegyzés:

A BEHELYEZVE szó azt jelenti, hogy egy érvényes járművezetői vagy műhelykártya került behelyezésre a nyílásba. A NINCS BEHELYEZVE szó ennek az ellenkezőjét jelenti, vagyis hogy egy érvénytelen járművezetői vagy műhelykártya került behelyezésre a nyílásba (például egy vállalkozás adatkártyája került behelyezésre, vagy egyáltalán nem került sor kártya behelyezésére).

Megjegyzés:

A járművezető által kézzel betáplált tevékenységi adatok nem kerülnek rögzítésre az adatmemóriában.

Az adatmemóriának meg kell tudni tartania a járművezetői tevékenység adatait legalább 365 napig.

Amennyiben a tárolási kapacitás kimerül, új adatokkal kell felülírni a régebbieket.

12.5. A munkanap kezdő, illetve végső helye

A menetíró készülék a következőket rögzíti és tárolja az adatmemóriájában a munkanap kezdési, illetve befejezési helyének a járművezető vagy a járműkísérő által történő betáplálásakor:

- szükség szerint a járművezető vagy járműkísérő kártyaszáma és a kártyát kiállító tagállam,

- a betáplálás dátuma és időpontja (vagy a betáplálásra vonatkozó dátum és időpont, amennyiben a betáplálás a kézi betáplálási eljárás idején történik),

- a betáplálás fajtája (kezdés vagy befejezés, a betáplálás feltételei),

- betáplált ország és régió,

- a jármű kilométer-számlálójának értéke.

Az adatmemória képes megtartani a munkanap kezdetének, illetve befejezésének adatait legalább 365 napig (abból kiindulva, hogy egy járművezető naponta két betáplálást visz be).

Amennyiben a tárolási kapacitás kimerül, új adatokkal kell felülírni a régebbieket.

12.6. A kilométer-számláló adatai

A menetíró készülék rögzíti adatmemóriájában a jármű kilométer-számlálójának értékét és az ezzel összefüggő adatokat minden naptári napon éjfélkor.

Az adatmemória az éjféli kilométer-számláló-értékeket legalább 365 napig képes tárolni.

Amennyiben a tárolási kapacitás kimerül, új adatokkal kell felülírni a régebbieket.

12.7. Részletes sebességadatok

A menetíró készülék rögzíti és tárolja adatmemóriájában a jármű pillanatnyi sebességét és az ezzel összefüggő adatokat, a megelőző azon, legalább 24 órás időszak minden másodpercéhez hozzárendelve, amikor a gépjármű mozgásban volt.

12.8. Eseményadatok

Ezen albekezdés alkalmazásában az időt egy másodperces bontásban kell rözíteni.

A menetíró készülék rögzíti és tárolja adatmemóriájában az alábbi adatokat minden egyes felderített eseménynél az alábbi tárolási szabályok szerint:

Esemény | Tárolási szabályok | Az eseményenként rögzítendő adatok |

Kártyaütközés | A 10 legutóbbi esemény | Az esemény kezdetének dátuma és időpontjaAz esemény végének dátuma és időpontjaA konfliktust okozó két kártya típusa, száma és a kiállító tagállam |

Járművezetés megfelelő kártya nélkül | Az utolsó 10 előfordulási nap mindegyikének leghosszabb eseményeAz öt leghosszabb esemény az utolsó 365 nap folyamán | Az esemény kezdetének dátuma és időpontjaAz esemény végének dátuma és időpontjaBármely, az esemény kezdetén, illetve végén behelyezett kártya típusa, száma és a kiállító tagállamAz e napon történt hasonló események száma |

Kártya behelyezése járművezetés közben | Az utolsó 10 előfordulási nap mindegyikének utolsó eseménye | Az esemény dátuma és időpontjaA kártya típusa, száma és a kiállító tagállamE napon történt hasonló események száma |

Az utolsó kártyakapcsolat nem került helyesen lezárásra | A 10 legutóbbi esemény | A kártyabehelyezés dátuma és időpontjaA kártya típusa, száma és a kiállító tagállamA kártyáról leolvasott utolsó kapcsolat dátuma:a kártya behelyezésének dátuma és időpontjaa jármű rendszáma és a bejegyző tagállam |

Gyorshajtás [13] | Az utolsó 10 előfordulási nap mindegyikén a legkomolyabb esemény (pl. esemény, amelynél a legmagasabb volt az átlagsebesség)Az öt legkomolyabb esemény az utolsó 365 nap folyamánAz első esemény, amely az utolsó kalibrálás után történt | Az esemény kezdetének dátuma és időpontjaAz esemény végének dátuma és időpontjaAz esemény folyamán mért legnagyobb sebességAz esemény folyamán mért számtani átlagsebességA kártya típusa, száma és a kártyát kiállító tagállam (adott esetben)E napon történt hasonló események száma |

Áramellátás megszakadása [14] | Az utolsó 10 előfordulási nap mindegyikén a leghosszabb eseményAz öt leghosszabb esemény az utolsó 365 nap folyamán | Az esemény kezdetének dátuma és időpontjaAz esemény végének dátuma és időpontjaBármely, az esemény kezdetén, illetve végén behelyezett kártya típusa, száma és a kiállító tagállamAz e napon történt hasonló események száma |

Mozgási adatok hibája | Az utolsó 10 előfordulási nap mindegyikén a leghosszabb eseményAz öt leghosszabb esemény az utolsó 365 nap folyamán | Az esemény kezdetének a dátuma és időpontjaAz esemény végének a dátuma és időpontjaBármely, az esemény kezdetén, illetve végén behelyezett kártya típusa, száma és a kiállító tagállamE napon történt hasonló események száma |

Biztonság feltörésének kísérlete | A 10 legutolsó esemény eseménytípusonként | Az esemény kezdetének a dátuma és időpontjaAz esemény végének a dátuma és időpontjaBármely, az esemény kezdetén, illetve végén behelyezett kártya típusa, száma és a kiállító tagállameseménytípus |

12.9. Hibaadatok

Ezen albekezdés alkalmazásában az időpontot egy másodperces felbontással kell rögzíteni.

A menetíró készülék az adatmemóriájában megkísérli rögzíteni és tárolni a következő tárolási szabályok szerint észlelt valamennyi hibát:

Hiba | Tárolási szabályok | Hibánként rögzítendő adatok |

Kártyahiba | A 10 legutolsó járművezetői kártyahiba | A hiba kezdetének dátuma és időpontjaA hiba végetérésének dátuma és időpontjaA kártya típusa, száma és a kiállító tagállam |

Menetíró készülék hibái | A 10 legutolsó hiba minden egyes hibatípusraAz utolsó kalibrálás utáni első hiba | A hiba kezdetének dátuma és időpontjaA hiba végetérésének dátuma és időpontjaA hiba típusaA hiba kezdetekor, illetve végekor behelyezett bármilyen kártya típusa, száma és a kiállító tagállam |

12.10. Kalibrálás adatai

A menetíró készülék adatmemóriájában rögzíti és tárolja a következőkre vonatkozó adatokat:

- az aktiválás pillanatában ismert kalibrálási paraméterek,

- az aktiválást követő legelső kalibrálás,

- az aktuális járműben történt első kalibrálás [a VIN (jármű alvázszáma) által történt azonosítás szerint],

- az öt legutolsó kalibrálás (amennyiben több kalibrálás történik egy naptári napon, úgy csak az adott nap utolsó kalibrálását kell rögzíteni).

Az egyes kalibrálásokra vonatkozóan a következő adatokat kell rögzíteni:

- kalibrálás célja (aktiválás, első beépítés, beépítés, időszakos felülvizsgálat),

- műhely neve és címe,

- műhelykártya száma, a kártyát kiállíttó tagállam és a kártya érvényességi ideje,

- jármű azonosítása,

- aktualizált vagy megerősített paraméterek: w, k, l, gumiabroncsméret, sebességkorlátozó beállítása, kilométer-számláló (régi és új értékek), dátum és időpont (régi és új értékek).

A mozgásérzékelő memóriájában a következő mozgásérzékelő beépítési adatokat rögzíti:

- járműegységgel való első összepárosítás (dátum, időpont, JE jóváhagyási szám, JE sorozatszám),

- járműegységgel való utolsó összepárosítás (dátum, időpont, JE jóváhagyási szám, JE-sorozatszám).

12.11. Időbeállítási adatok

A menetíró készülék adatmemóriájában rögzíti és tárolja a következőkre vonatkozó adatokat:

- legutolsó időbeállítás,

- az utolsó kalibrálás óta történt öt legnagyobb időbeállítás,

amely a szokásos kalibrálás keretén kívül, kalibrálási üzemmódban került elvégzésre (f. meghatározás).

Az egyes időbeállításokra vonatkozóan a következő adatokat kell rögzíteni:

- dátum és időpont, régi érték,

- dátum és időpont, új érték,

- műhely címe és neve,

- műhelykártya száma, a kártyát kiállító tagállam és a kártya érvényességi ideje.

12.12. Ellenőrzési tevékenység adatai

A menetíró készülék adatmemóriájában a következő, a 20 legutóbbi ellenőrzési tevékenységre vonatkozó adatokat rögzíti és tárolja:

- ellenőrzés dátuma és időpontja,

- ellenőrzőkártya száma és a kártyát kiállító tagállam,

- ellenőrzés típusa (kijelzés, illetve nyomtatás, illetve letöltés, illetve kártyaletöltés).

Letöltés esetén a legrégebbi és a legfrissebb letöltési dátumokat is rögzíteni kell.

12.13. Vállalkozás lezárásának adatai

A menetíró készülék adatmemóriájában a következő, a 20 legutóbbi vállalkozási lezárásra vonatkozó adatot rögzíti és tárolja:

- lezárás dátuma és időpontja,

- kioldás dátuma és időpontja,

- vállalkozás adatkártyájának száma és a kártyát kiállító tagállam,

- vállalkozás neve és címe.

12.14. Letöltés adatai

A menetíró készülék adatmemóriájában rögzíti és tárolja a vállalati vagy kalibrálási üzemmódban az utolsó külső adathordozóra történő adatmemória letöltésre vonatkozó következő adatokat:

- letöltés dátuma és időpontja,

- vállalkozás adatkártyájának száma vagy műhelykártya száma és a kártyát kiállító tagállam,

- vállalkozás vagy műhely neve.

12.15. Különleges körülményekre vonatkozó adatok

A menetíró készülék adatmemóriájában rögzíti a következő, különleges körülményekre vonatkozó adatokat:

- betáplálás dátuma és időpontja,

- különleges körülmény típusa.

Az adatmemória alkalmas arra, hogy a különleges körülményekre vonatkozó adatokat legalább 365 napon át megőrizze (abból kiindulva, hogy átlagosan egy nyitott és egy zárt állapot fordul elő naponta). Amennyiben a tárolóképesség kimerül, új adatokkal kell felülírni a régebbieket.

13. A tachográf-kártyák leolvasása

A menetíró készülék alkalmas arra, hogy adott esetben a tachográf-kártyákról leolvassa az alábbiakhoz szükséges adatokat:

- a kártyatípus, a kártyatulajdonos, az előzőleg használt jármű, az utolsó kártyakivétel dátuma és időpontja és az ezen időpontban kiválasztott tevékenység azonosítása,

- annak ellenőrzése, hogy az utolsó kártyakapcsolat megfelelő lezárása megtörtént-e,

- a járművezető folyamatos járművezetési idejének, halmozott szünetidejének és halmozott járművezetési idejének kiszámítása, a megelőző és a folyó hétre vonatkozóan,

- a járművezetői kártyán rögzített adatok kért kinyomatának kinyomtatása,

- járművezetői kártya letöltése külső adathordozóra.

Olvasási hiba esetén a menetíró készülék ismételten próbálkozik, maximum három alkalommal, ugyanazon olvasóparanccsal, és amennyiben ez mégis sikertelennek bizonyul, úgy a kártyát hibásnak és érvénytelennek nyilvánítja.

14. Rögzítés és tárolás a tachográf-kártyákon

A kártya behelyezése után a menetíró készülék beállítja a "kártyakapcsolati adatokat" a járművezetői vagy a műhelykártyán.

A menetíró készülék aktualizálja az érvényes járművezetői, műhely-, illetve ellenőrzőkártyákon tárolt adatokat a kártyatulajdonosra és azon időszakra vonatkozó valamennyi szükséges adattal együtt, mialatt a kártya behelyezett állapotban van. Az e kártyákon tárolt adatokat a IV. fejezet határozza meg.

A menetíró készülék aktualizálja az érvényes járművezetői, illetve műhelykártyákon tárolt, a járművezetői tevékenységre és a helyre vonatkozó adatokat (a IV. fejezet 5.2.5. és 5.2.6. pontjában meghatározottak szerint) a kártyatulajdonos által kézzel betáplált, a tevékenységre és a helyre vonatkozó adatokkal.

A tachográf-kártyán tárolt adatok aktualizálása úgy történik, hogy amennyiben szükséges - és figyelembe véve a kártya tényleges tároló kapacitását - , a mindenkori legrégebbi adatok helyébe a legfrissebb adatok lépnek.

Íráshiba esetén a menetíró készülék ismételten próbálkozik, legfeljebb három alkalommal, ugyanazzal az írásparanccsal, és amennyiben ez mégis sikertelennek bizonyul, úgy a kártyát hibásnak és érvénytelennek minősíti.

A járművezetői kártya kivétele előtt és miután a vonatkozó adatok e kártyán történő tárolása megtörtént, a menetíró készülék visszaállítja zéróra a kártyakapcsolati adatokat.

15. Kijelzés

A kijelző legalább 20 karakterből áll.

A minimális karakterméret 5 mm magas és 3,5 mm széles.

A kijelző képes a latin 1-es és a görög karakterkészlet kijelzésére az ISO 8859 szabvány 1. és 7. részében megállapítottak szerint, ahogyan ezt a 4. fejezet "Karakterkészletek" című 1. függeléke meghatározza. A kijelző egyszerűsített írásmódot használhat (pl. az ékezetes betűk kijelezhetők ékezet nélkül vagy a kisbetű nagybetűként jelenhet meg).

A kijelzést megfelelő, nem vakító világítással kell ellátni.

A kijelzőn megjelenő jelzések a menetíró készüléken kívülről jól láthatóak.

A menetíró készülék alkalmas a következők kijelzésére:

- alapértelmezésre vonatkozó adatok,

- figyelmeztetésre vonatkozó adatok,

- a menü elérésére vonatkozó adatok,

- felhasználó által kért egyéb adatok.

A menetíró készülék kijelezhet kiegészítő információkat, feltéve hogy ezek világosan megkülönböztethetők a fent leírt információktól.

A menetíró készülék kijelzője a 3. függelékben felsorolt piktogramokat vagy piktogram-kombinációkat alkalmazza. Emellett kijelezhet kiegészítő piktogramokat vagy piktogram-kombinációkat is, amennyiben ezek világosan megkülönböztethetők a fent leírt piktogramoktól vagy piktogram-kombinációktól.

Mialatt a jármű mozog, a kijelző mindig BEKAPCSOLT állapotban van.

A menetíró készülék magában foglalhat kézi vagy automatikus kapcsolóberendezést a kijelző KIKAPCSOLÁSA céljából, amennyiben a jármű nem mozog.

A kijelzés formátumát az 5. függelék határozza meg.

15.1. Az alapértelmezés kijelzése

Amennyiben más információ kijelzésére nincs szükség, a menetíró készülék alapértelmezésként a következőket jelzi ki:

- helyi idő (UTC idő + a járművezető által végzett beállítás),

- működési mód,

- a járművezető és a járműkísérő folyamatban lévő tevékenysége,

- a járművezetőre vonatkozó információk:

- amennyiben aktuális tevékenysége JÁRMŰVEZETÉS, úgy az aktuális, megszakítás nélküli járművezetési idő és a halmozott szünetidő,

- amennyiben aktuális tevékenysége nem JÁRMŰVEZETÉS, úgy a folyamatban lévő tevékenységének időtartama (a kiválasztás óta), és tényleges, halmozott szünetideje,

- a járműkísérőre vonatkozó információk:

- tevékenységének időtartama (a kiválasztás óta).

Az egyes járművezetőkre vonatkozó adatok kijelzése világos, érthető és egyértelmű. Amennyiben a járművezetőre és a járműkísérőre vonatkozó információk nem jelezhetők ki egy időben, úgy a menetíró készülék alapértelmezésként a járművezetőre vonatkozó információkat jelzi ki, és a felhasználó részére lehetővé teszi a járműkísérőre vonatkozó információk kijelzését.

Amennyiben a kijelző szélessége nem teszi lehetővé a működési mód alapértelmezésként történő kijelzését, úgy a menetíró készülék a működési mód megváltozásakor röviden kijelzi az új működési módot.

A menetíró készülék röviden kijelzi a kártyatulajdonos nevét egy új kártya behelyezésekor.

Amennyiben a "MENETÍRÓ KÉSZÜLÉK NEM SZÜKSÉGES" állapot nyitott, úgy a kijelző a megfelelő piktogram alkalmazásával jelzi, hogy az állapot nyitott (megengedett, hogy a járművezető folyó tevékenysége ezzel egy időben ne legyen kijelezve).

15.2. A figyelmeztetés kijelzése

A menetíró készülék figyelmeztetésként elsősorban a 3. függelék piktogramjait használja, amennyiben szükséges numerikusan kódolt információkkal kiegészítve ezeket. A figyelmeztetés szöveges leírása a járművezető anyanyelvén kiegészítésként szintén alkalmazható.

15.3. Menühozzáférés

A menetíró készülék a szükséges parancsokat egy megfelelő menüstruktúra keretében biztosítja.

15.4. Egyéb kijelzések

Kérésre a következő kijelzések érhetők el:

- UTC dátum és idő,

- működés módja (ha ez alapértelmezésként nem kerül megadásra),

- járművezető megszakítás nélküli járművezetési ideje és halmozott szünetideje,

- járműkísérő megszakítás nélküli járművezetési ideje és halmozott szünetideje,

- a járművezető halmozott járművezetési ideje az előző és a folyó hétre,

- a járműkísérő halmozott járművezetési ideje az előző és a folyó hétre,

- a hat kinyomat bármelyikének tartalma a kinyomatokkal megegyező formátumban.

A kinyomat tartalmának kijelzése szekvenciálisan, sorról sorra történik. Amennyiben a kijelző szélessége kevesebb mint 24 karakter, úgy a felhasználó részére meg kell adni az összes információt egy megfelelő eszköz segítségével (több sor, kijelzés sorgörgetéssel, ….). A kézzel írott információk számára szánt kinyomatsorokat nem kell megjeleníteni.

16. Nyomtatás

A menetíró készülék alkalmas arra, hogy adatmemóriájából, illetve tachográf-kártyáról információkat nyomtasson ki a következő hat kinyomatnak megfelelően:

- kártyán tárolt járművezetői tevékenységek napi kinyomata,

- járműegységen tárolt járművezetői tevékenységek napi kinyomata,

- kártyán tárolt események és hibák kinyomata,

- járműegységen tárolt események és hibák kinyomata,

- műszaki adatok kinyomata,

- gyorshajtás kinyomata.

E kinyomatok részletes formátumát és tartalmát a 4. függelék határozza meg.

A kiegészítő adatokat a kinyomatok végén lehet feltüntetni.

A menetíró készülék emellett készíthet kiegészítő kinyomatokat is, amennyiben ezek világosan megkülönböztethetők a fentiekben ismertetett hat összesítőtől.

A "kártyán tárolt járművezetői tevékenységek napi kinyomata" és a "kártyán tárolt események és hibák kivonata" csak akkor állnak rendelkezésre, amennyiben a járművezetői kártya vagy a műhelykártya behelyezésre kerül a menetíró készülékbe. A menetíró készülék aktualizálja a vonatkozó kártyán tárolt adatokat a nyomtatás megkezdése előtt.

A "kártyán tárolt járművezetői tevékenységek napi kinyomata" vagy a "kártyán tárolt események és hibák kivonata" előállításához a menetíró készülék:

- vagy automatikusan kiválasztja a járművezetői vagy a műhelykártyát, amennyiben e kártyák egyike került csak behelyezésre,

- vagy parancsot ad a forráskártya kiválasztására, vagy a járművezetői kártyaolvasó egységben lévő kártya kiválasztására, amennyiben mindkét kártyát a menetíró készülékbe behelyezték.

A nyomtató alkalmas soronként 24 karakter kinyomtatására.

A minimális karakterméret 2,1 mm magas és 1,5 mm széles.

A nyomtató alkalmas az ISO 8859 szabvány 1. és 7. részében meghatározott latin 1-es és görög karakterkészlet kinyomtatására a 4. fejezet 1. függelékében "Karakterkészletek" meghatározottak szerint.

A nyomtatókat úgy kell megtervezni, hogy a kinyomatok kellően egyértelműek legyenek ahhoz, hogy olvasásuk közben bármilyen félreérthetőség elkerülhető legyen.

A kinyomatok rendes páratartalom mellett (10-90 %) és rendes hőmérsékleti körülmények között megtartják méretüket és tartalmukat.

A menetíró készülék által használt papíron szerepel a megfelelő típusú jóváhagyási jel és azon menetíró készülék típusának feltüntetése, amellyel a papír felhasználható. A kinyomatok tisztán olvashatók és azonosíthatók maradnak a fényerősség, a páratartalom és a hőmérséklet szempontjából rendes tárolási feltételek között legalább egy éven keresztül.

Lehetőség van e dokumentumokra kézzel írott jegyzetet rávezetni, mint pl. a járművezető aláírása.

A papírellátásnak a nyomtatás folyamán történő megszakadása esetén és a papír újratöltése után a menetíró készülék vagy az elejétől fogva újra kezdi a nyomtatást, vagy a megszakítás pontjától folytatja azt tovább, félreérthetetlen utalást téve az előzőleg kinyomtatott részre.

17. Figyelmeztetések

A menetíró készülék figyelmezteti a járművezetőt bármilyen esemény, illetve hiba észlelésekor.

Az áramellátás megszakadására vonatkozó figyelmeztetés késleltethető az áramellátás helyreállításáig.

A menetíró készülék figyelmezteti a járművezetőt 15 perccel a 4 óra 30 perces megszakítás nélküli járművezetési idő letelte előtt és ezen idő túllépése pillanatában.

A figyelmeztetések vizuális úton történnek. A látható figyelmeztetések kiegészítéseként hallható figyelmeztetések szintén alkalmazhatók.

A látható figyelmeztetések a felhasználó számára világosan felismerhetők, ezek a járművezető látóterében vannak elhelyezve, és tisztán olvashatóak mind nappal, mind pedig éjjel.

A látható figyelmeztetések lehetnek a menetíró készülékbe beépítettek, illetve a készüléken kívül elhelyezettek.

Az utóbbi esetben a figyelmeztetésket "T" szimbólummal kell ellátni, és sárga vagy narancsszínnel kell megjelölni.

A figyelmeztetések legalább 30 másodpercen keresztül tartanak, hacsak a felhasználó ezt nem igazolja vissza a menetíró készülék valamely gombjának a lenyomásával. Ezen első visszaigazolás nem oldja fel a következő bekezdésben említett, a figyelmeztetés okára vonatkozó kijelzést.

A figyelmeztetés oka kijelzésre kerül a menetíró készüléken, és látható marad, amíg a felhasználó ezt nem igazolja vissza a menetíró készülék egy meghatározott gombjának vagy parancsának alkalmazásával.

Kiegészítő figyelmeztetések is előírhatók, amennyiben ezek nem tévesztik meg a járművezetőket az előzőekben meghatározott figyelmeztetésekkel kapcsolatban.

18. Adatletöltés külső adathordozókra

A menetíró készülék kívánságra adatmemóriájából vagy járművezetői kártyáról képes adatokat letölteni egy külső adathordozóra a kalibrálási/letöltő csatlakozón keresztül. A menetíró készülék a letöltés megkezdése előtt aktualizálja a vonatkozó kártyán tárolt adatokat.

Emellett opcionális lehetőségként a menetíró készülék - bármely üzemmódban - képessé tehető adatok másik csatlakozón keresztül való letöltésére az e csatlakozón keresztül hitelesített vállalkozás részére. Ilyen esetben e letöltésre a vállalkozási üzemmód adathozzáférési jogait kell alkalmazni.

A letöltés során semmilyen adat nem módosítható és nem törölhető.

A kalibrálási/letöltő csatlakozó elektromos interfésze a 6. függelékben van meghatározva.

A letöltésről felvett jegyzőkönyv a 7. függelékben van meghatározva.

19. Kimenő adatok kiegészítő külső készülékekre

Amennyiben a menetíró készülék nem rendelkezik sebesség-, illetve távolságkijelző funkciókkal, kimenő jelet (jeleket) bocsát ki, lehetővé téve a jármű sebességének (sebességmérő), illetve a teljes, a jármű által megtett össztávolságnak (kilométer-számláló) kijelzését.

A járműegység szintén képes kiadni a következő adatokat egy megfelelő, e célra rendelt kapcsolatsor alkalmazásával, amely független a választható CAN busz- kapcsolattól (ISO 11898 Közúti járművek - Digitális információcsere - Controller Area Network (CAN) nagy átviteli sebességre), lehetővé téve ezek feldolgozását egyéb, a járműben elhelyezett elektronikus egységek alkalmazásával:

- aktuális UTC dátum és idő,

- jármű sebessége,

- jármű által megtett teljes távolság (kilométer-számláló),

- járművezető vagy járműkísérő által éppen kiválsztott tevékenység,

- információ, amennyiben bármilyen tachográf-kártya éppen behelyezésre került a járművezetői vagy a járműkísérői kártyaolvasó egységbe, és (adott esetben), információ e kártyák azonosításáról (kártya száma és a kiállító tagállam).

E minimális listán kívül egyéb adatok is kiadhatók.

Amennyiben a jármű gyújtást kap, úgy ezen adatokat folyamatosan közvetíteni kell. Amennyiben a gyújtást leveszik, az adatközvetítés legalább a járművezető vagy a járműkísérő tevékenységének bármely megváltozása, illetve a tachográf kártya behelyezésére vagy kivételére vonatkozó adatok tekintetében folytatódik. Amennyiben kikapcsolt gyújtásnál az adatkiáramlás visszatartásra került, úgy ezen adatokat rendelkezésre kell bocsátani, amint a jármű ismét gyújtás alá kerül.

20. Kalibrálás

A kalibrálási funkció a következőket teszi lehetővé:

- a mozgásérzékelő automatikus összekapcsolása a járműegységgel,

- a menetíró készülék állandójának (k) digitális adaptációja a jármű jellemző együtthatójához (w) (azon járműveket, amelyek két vagy több hátsóhídáttétellel rendelkeznek, fel kell szerelni egy olyan kapcsolóeszközzel, amely által e különböző áttételek automatikusan összehangolódnak azon jellemző együtthatóval, amelyre a berendezést adaptálták a járműhöz),

- időbeállítás (megszorítás nélkül),

- aktuális kilométer-számláló-érték beállítása,

- a mozgásérzékelő adatmemóriában tárolt azonosító adatainak aktualizálása,

- a menetíró készülék által ismert egyéb paraméterek aktualizálása vagy visszaigazolása: a jármű azonosítása, w, l, gumiabroncsméret és adott esetben a sebesség-korlátozó eszköz beállítása.

A mozgásérzékelő JE-hez történő kapcsolása legalább a következőkből áll:

- mozgásérzékelő által tárolt beépítési adatok aktualizálása (szükség szerint),

- szükséges mozgásérzékelő-azonosító adatok átmásolása a mozgásérzékelőből a JE adattárába.

A kalibrálási funkció lehetővé teszi a szükséges adatok betáplálását a kalibrálási/letöltő csatlakozó segítségével, a 8. függelékben meghatározott kalibrálási jegyzőkönyvvel összhangban. A kalibrálási funkció engedélyezheti a szükséges adatok betáplálását más csatlakozókon keresztül is.

21. Időbeállítás

Az időbeállítás funkció lehetővé teszi az aktuális idő beállítását maximum egyperces értékekkel, legalább hétnapos intervallumokban.

Az időbeállítás funkció lehetővé teszi az aktuális idő korlátozás nélküli beállítását a kalibrálási üzemmódban.

22. Teljesítményjellemzők

A járműegység a − 20 °C-tól 70 °C-ig, a mozgásérzékelő pedig − 40 °C-tól 135 °C-ig terjedő hőmérséklet-tartományban teljes mértékben működőképes. Az adatmemória tartalmának − 40 °C hőmérsékletig kell sérülésmentesnek lennie.

10-90 %-ig terjedő páratartalomnál a menetíró készülék teljes mértékben működőképes.

A menetíró készüléket óvni kell a túlfeszültségtől, az energiaellátás polaritásának felcserélésétől és a rövidzárlatoktól.

A menetíró készülék az elektromágneses kompatibilitás tekintetében megfelel a 72/245/EGK tanácsi irányelvnek [15], a műszaki fejlődéshez történő hozzáigazításáról szóló, 1995. október 31-i 95/54/EK bizottsági irányelvnek [16], valamint a menetíró készüléket védeni kell az elektrosztatikus kisülésektől és tranziens áramoktól.

23. Anyagok

A menetíró készülék valamennyi alkotóeleme megfelelően állóképes, mechanikusan szilárd anyagból készül, stabil elektromos és mágneses jellemzőkkel.

Normál felhasználási körülmények között a berendezés valamennyi belső részét védeni kell a nedvességtől és a portól.

A járműegység az IEC 529 szabvány szerint megfelel az IP 40 érintésvédelmi osztálynak, a mozgásérzékelő pedig az IP 64 érintésvédelmi osztálynak.

A menetíró készülék megfelel az ergonómiai tervezésre vonatkozó érvényes műszaki rendelkezéseknek.

A menetíró készüléket óvni kell a véletlenül bekövetkező sérüléstől.

24. Jelölések

Amikor a menetíró készülék kijelzi a jármű kilométer-számláló-értékét és sebességét, a kijelzőn a következő adatok szerepelnek:

- a megtett távolságot mutató szám mellett a távolságmérés egysége, amelyet a "km" rövidítéssel kell megjelölni,

- a sebességet mutató szám mellett a "km/h" rövidítés.

A menetíró készülék szintén beállítható oly módon, hogy a sebességet mérföld per órában jelezze ki, ekkor a sebességmérés egységét az "mph" rövidítéssel kell megadni.

A menetíró készülék minden önálló alkotóelemére egy leíró plakettet kell helyezni, amelyen a következő részletek szerepelnek:

- a berendezés gyártójának neve és címe,

- a gyártói alkatrészek száma és a berendezés gyártási éve,

- a berendezés sorozatszáma,

- a berendezés típusának jóváhagyási jele.

Amennyiben nem áll rendelkezésre elég hely a fentiekben ismertetett adatok jelöléséhez, a leíró plaketten legalább a gyártó nevét vagy logóját és a menetíró készülék alkotóelemeinek számát meg kell jelölni.

IV. A TACHOGRÁF-KÁRTYÁK SZERKEZETI ÉS FUNKCIONÁLIS KÖVETELMÉNYEI

1. Látható adatok

Az elülső oldal a következőket tartalmazza:

a "Járművezetői kártya", vagy "Ellenőrzőkártya" vagy "Műhelykártya" vagy "Vállalkozás adatkártyája" szavak nagybetűvel írva a kártyát kiállító tagállam hivatalos nyelvén vagy nyelvein a kártya típusának megfelelően;

ugyanezen szavak a Közösség többi hivatalos nyelvén a kártya hátoldalára nyomtatva:

ES | TARJETA DEL CONDUCTOR | TARJETA DE CONTROL | TARJETA DEL CENTRO DE ENSAYO | TARJETA DE LA EMPRESA |

DK | FØRERKORT | KONTROLKORT | VÆRKSTEDSKORT | VIRKSOMHEDSKORT |

DE | FAHRERKARTE | KONTROLLKARTE | WERKSTATTKARTE | UNTERNEHMENSKARTE |

EL | ΚΑΡΤΑ ΟΔΗΓΟΥ | ΚΑΡΤΑ ΕΛΕΓΧΟΥ | ΚΑΡΤΑ ΚΕΝΤΡΟΥ ΔΟΚΙΜΩΝ | ΚΑΡΤΑ ΕΠΙΧΕΙΡΗΣΗΣ |

EN | DRIVER CARD | CONTROL CARD | WORKSHOP CARD | COMPANY CARD |

FR | CARTE DE CONDUCTEUR | CARTE DE CONTROLEUR | CARTE D'ATELIER | CARTE D'ENTREPRISE |

GA | CÁRTA TIOMÁNAÍ | CÁRTA STIÚRTHA | CÁRTA CEARDLAINNE | CÁRTA COMHLACHTA |

IT | CARTA DEL CONDUCENTE | CARTA DI CONTROLLO | CARTA DELL'OFFICINA | CARTA DELL'AZIENDA |

NL | BESTUURDERS KAART | CONTROLEKAART | WERKPLAATSKAART | BEDRIJFSKAART |

PT | CARTÃO DE CONDUTOR | CARTÃO DE CONTROLO | CARTÃO DO CENTRO DE ENSAIO | CARTÃO DE EMPRESA |

FIN | KULJETTAJA KORTTILLA | VALVONTA KORTILLA | TESTAUSASEMA KORTILLA | YRITYSKORTILLA |

SV | FÖRARKORT | KONTROLLKORT | VERKSTADSKORT | FÖRETAGSKORT |

a kártyát kiállító tagállam neve (választható).

a kártyát kiállító tagállam megkülönböztető jele, kék négyszögben, negatívan nyomtatva, 12 sárga csillaggal körülvéve, a következőképpen:

B Belgium

DK Dánia

D Németország

GR Görögország

E Spanyolország

F Franciaország

IRL Írország

I Olaszország

L Luxemburg

NL Hollandia

A Ausztria

P Portugália

FIN Finnország

S Svédország

UK Egyesült Királyság;

a kiállított kártyára vonatkozó különleges információk a következőképpen számozva:

| Járművezetői kártya | Ellenőrző kártya | Vállalkozás kártyája vagy műhelykártya |

1. | Járművezető vezetékneve | Ellenőrző szerv neve | Vállalkozás kártyája vagy műhelykártya |

2. | Járművezető utóneve(i) | Ellenőrző személy vezetékneve (adott esetben) | Kártyatulajdonos vezetékneve (adott esetben) |

3. | Járművezető születési dátuma | Ellenőrző személy utóneve(i) (adott esetben) | Kártyatulajdonos utóneve (adott esetben) |

4.(a) | Kártya kiadásának dátuma |

(b) | Kártya érvényességi ideje (adott esetben) |

(c) | Kiállító hatóság neve (megadható a 2. oldalon) |

(d) | Az 5. pont alatt megadottól különböző szám adminisztratív célokra (választható) |

5.(a) | Jogosítvány száma (a járművezetői kártya kiállításának a dátumakor) | | |

5.(b) | Kártya száma |

6. | Járművezető fényképe | Ellenőrző személy fényképe (választható) | - |

7. | Járművezető aláírása | Tulajdonos aláírása (választható) |

8. | A tulajdonos lakóhelye vagy postacíme (választható) | Ellenőrző testület postacíme | Vállalkozás vagy műhely postacíme |

a dátumokat "nn/hh/éééé" vagy "nn.hh.éééé" (nap, hónap, év) formátumban kell írni;

a hátoldal a következőket tartalmazza:

a kártya elülső oldalán feltüntetett számozott adatok magyarázata;

adott esetben és a tulajdonos kifejezett, írásbeli beleegyezésével olyan adatok, amelyek nem állnak összefüggésben a járművezetői kártya adminisztrációjával, amennyiben ezek nem nehezítik meg a modell tachográf-kártyaként történő használatát.

+++++ TIFF +++++

A tachográf-kártyákat a következő háttérszínekkel kell nyomtatni:

- járművezetői kártya: fehér,

- ellenőrzőkártya: kék,

- műhelykártya: piros,

- vállalkozás adatkártyája: sárga.

A tachográf-kártyákat a hamisítás és a jogosulatlan változtatások ellen legalább a következőkkel kell ellátni:

- biztonsági háttérnyomtatás, finom guilloche-mintázatokkal és irizáló nyomtatással,

- a fénykép helyén a biztonsági háttérnyomtatás és a fénykép egymást átfedi,

- legalább egy kétszínű mikronyomtatású sor.

A Bizottsággal való egyeztetés után a tagállamok használhatnak kiegészítő színeket vagy jelöléseket, mint pl. nemzeti szimbólumok vagy biztonsági ismertetőjelek, e melléklet egyéb rendelkezéseinek sérelme nélkül.

2. Biztonság

A rendszerbiztonság a kártyák és a menetíró készülék között kicserélt adatok integritásának és hitelességének, a kártyákról letöltött adatok integritásának és hitelességének védelmét szolgálja, bizonyos, a kártyákra történő beírási műveletek elvégzését kizárólag a menetíró készülékre korlátozva, kizárva a kártyákon tárolt adatok bármiféle hamisítását, megakadályozva a jogosulatlan változtatásokat és feltárva minden ilyen kísérletet.

A rendszer biztonságának elérése céljából a tachográf-kártyák megfelelnek a tachográf-kártyák általános biztonsági céljaira meghatározott követelményeknek (10. függelék).

A tachográf-kártyák leolvashatók más berendezésekkel, mint pl. személyi számítógéppel is.

3. Szabványok

A tachográf-kártyák a következő szabványoknak felelnek meg:

- ISO/IEC 7810 Azonosító kártyák - Fizikai jellemzők,

- ISO IEC/7816 Azonosító kártyák - Integrált áramkörök érintkezőkkel:

- 1. rész: Fizikai jellemzők,

- 2. rész: Érintkezések helye és méretei,

- 3. rész: Elektronikus jelek és átviteli jegyzőkönyvek,

- 4. rész: Iparközi parancsok,

- 8. rész: Biztonsági vonatkozású iparközi parancsok,

- ISO/IEC 10373 Azonosító kártyák - Vizsgálati módszerek.

4. Környezeti és elektromos előírás

A tachográf-kártyák rendeltetésszerűen működnek a Közösség területén rendes körülmények között tapasztalható klimatikus viszonyok között, valamint legalább − 25 °C-tól + 70 °C-ig terjedő hőmérséklet-tartományban, + 85 °C-os alkalmi csúcsokkal; az "alkalmi" kifejezés esetenként legfeljebb 4 órás időtartamot és a kártya élettartama alatt legfeljebb 100 alkalmat jelent.

A tachográf kártyák rendeltetésszerűen működnek 10-90 %-ig terjedő páratartalom mellett.

A tachográf-kártyák rendeltetésszerű működése ötéves időtartamra biztosított, amennyiben a környezeti és elektromos előírásoknak megfelelően használják őket.

Működésük alatt a tachográf-kártyáknak az elektromágneses kompatibilitás tekintetében meg kell felelniük az 1995. október 31-i 95/54/EK bizottsági irányelvnek [17], és a kártyákat óvni kell az elektrosztatikus kisülésektől.

5. Adattárolás

E bekezdés alkalmazásában

- az időt egyperces pontossággal kell rögzíteni, kivéve ezzel ellentétes utalás esetén,

- a kilométer-számláló értékeit egy kilométeres pontossággal kell rögzíteni,

- a sebességet 1 km/h pontossággal kell rögzíteni.

A tachográf-kártyák funkcióit, parancsait és logikai szerkezetét az adattárolás követelményeinek megfelelően a 2. függelék határozza meg.

E bekezdés határozza meg a különféle alkalmazású adatfájlok minimális tárolókapacitását. A tachográf-kártyák képesek jelezni a menetíró készüléknek az adatfájlok aktuális tárolókapacitását.

A tachográf-kártyákon tárolható bármely olyan kiegészítő adatot, amely a kártya által végrehajtható más alkalmazásokra vonatkozik, a személyes adatok kezelése vonatkozásában az egyének védelméről és az ilyen adatok szabad áramlásáról szóló, 1994. október 24-i 95/46/EK irányelv [18] szerint kell tárolni.

5.1. A kártya azonosítása és biztonsági adatok

5.1.1. Alkalmazások azonosítása

A tachográf-kártyák a következő alkalmazásazonosító adatokat képesek tárolni:

- tachográfalkalmazás-azonosító,

- tachográfkártyatípus-azonosító.

5.1.2. Lapka azonosítása

A tachográf-kártya képes a következő integráltáramkör(IC)-azonosító adatokat tárolni:

- IC-sorozatszám,

- IC-gyártási referenciák.

5.1.3. IC-kártya azonosítása

A tachográf-kártya a következő memóriakártya-adatokat képes tárolni:

- kártya sorozatszáma (beleértve a gyártási referenciákat),

- kártya jóváhagyási száma,

- kártyához kapcsolt személyi azonosító (ID),

- kártya előállítójának azonosítója (ID),

- IC-azonosító.

5.1.4. Biztonsági elemek

A tachográf-kártya a következő biztonsági adatokat képes tárolni:

- európai közös kulcs,

- tagállam tanúsítványa,

- a kártya tanúsítványa,

- kártya saját kulcsa.

5.2. Járművezetői kártya

5.2.1. A kártya azonosítása

A járművezetői kártya a következő kártyaazonosító adatokat képes tárolni:

- kártya száma,

- kiállító tagállam, kiállító hatóság neve, kiállítás dátuma,

- kártya kiadásának dátuma, kártya érvényességi ideje.

5.2.2. Kártyatulajdonos azonosítása

A járművezetői kártya a következő kártyatulajdonos-azonosító adatokat képes tárolni:

- tulajdonos családi neve,

- tulajdonos utóneve(i),

- születési idő,

- anyanyelv.

5.2.3. Információk a jogosítványról

A járművezetői kártya a jogosítványra vonatkozó következő adatokat képes tárolni:

- kiállító tagállam, kiállító hatóság neve,

- jogosítvány száma (a kártya kiállításának időpontjában).

5.2.4. Az üzemeltetett járművek adatai

A járművezetői kártya a használata minden naptári napján, valamint e napokon belül az adott jármű minden egyes használati időszakára vonatkozóan tárolja a következő adatokat (egy használati időszak magában foglalja e kártya tekintetében az összes egymást követő kártyabehelyezési/kivételi ciklust a járműben):

- a jármű első használatának dátuma és ideje (tehát az első kártyabehelyezés a jármű ezen üzemi időszakára vonatkozóan, vagy 00.00 óra, amennyiben a használati időszak ezen időpontban éppen folyamatban van),

- a jármű kilométer-számlálójának értéke ezen időpontban,

- a jármű utolsó használatának dátuma és időpontja (tehát az utolsó kártyakivétel a jármű ezen üzemi időszakában, vagy 23.59, amennyiben a használati időszak ezen időpontban éppen folyamatban van),

- a jármű kilométer-számlálójának értéke ezen időpontban,

- rendszám és a járművet bejegyző tagállam.

A járművezetői kártya legalább 84 ilyen tétel tárolására képes.

5.2.5. A járművezetői tevékenység adatai

A járművezetői kártya a következő adatokat képes tárolni minden olyan naptári napra vonatkozóan, amelyen a kártya felhasználásra került, vagy amelyen a járművezető kézzel táplált be tevékenységeket:

- dátum,

- napi jelenlét számlálója (egy egységgel megnövelve minden egyes naptári napra),

- a járművezető által e napon megtett teljes távolság,

- járművezető státusza 00.00-kor,

- minden alkalom, amikor a járművezető megváltoztatta tevékenységét, illetve megváltoztatta járművezetési állapotát, illetve behelyezte vagy kivette kártyáját:

- járművezetési állapot (SZEMÉLYZET, EGYEDÜLI)

- kártyaolvasó egység (JÁRMŰVEZETŐ, JÁRMŰKÍSÉRŐ)

- kártya helyzete (BEHELYEZVE, NINCS BEHELYEZVE)

- tevékenység (JÁRMŰVEZETÉS, KÉSZENLÉT, MUNKA, SZÜNET/PIHENÉS)

- változás időpontja.

A járművezetői kártya memóriája képes tárolni a járművezetői tevékenység adatait legalább 28 napon át (egy járművezető átlagos tevékenysége a meghatározás szerint napi 93 tevékenységváltozás).

A 197. és 199. követelményben felsorolt adatokat úgy kell tárolni, hogy lehetséges legyen a tevékenységek visszakeresése előfordulási sorrendben, még abban az esetben is, ha időátfedés áll fenn.

5.2.6. A munkanap kezdő és végső helye

A járművezetői kártya képes a következő, a járművezető által betáplált, és a munkanap kezdetére, illetve végére vonatkozó adatokat tárolni:

- a betáplálás dátuma és időpontja (vagy a betáplálásra vonatkozó dátum/idő, amennyiben a betáplálás a kézi betáplálási művelet folyamán történik),

- a betáplálás típusa (kezdete és vége, a betáplálás körülményei),

- a betáplált ország és régió,

- a jármű kilométer-számlálójának értéke.

A járművezetői kártya memóriája legalább 42 tételpárt képes tárolni.

5.2.7. Eseményadatok

Ezen albekezdés alkalmazásában az időt egyperces pontossággal kell tárolni.

A járművezetői kártya behelyezett állapotban képes a következő eseményekre vonatkozó, a menetíró készülék által észlelt adatokat tárolni:

- időátfedés (amikor az eseményt a kártya okozza),

- kártya behelyezése járművezetés közben (amennyiben a kártya az esemény tárgya),

- utolsó kártyakapcsolat nem került megfelelően lezárásra (amennyiben a kártya az esemény tárgya),

- áramellátás megszakadása,

- hiba a mozgási adatokban,

- biztonságfeltörési kísérletek.

A járművezetői kártya képes az ezen eseményekre vonatkozó következő adatokat tárolni:

- esemény kódja,

- az esemény kezdetének dátuma és időpontja (vagy a kártya behelyezésének dátuma és időpontja, amennyiben az esemény folyamatban volt ezen időpontban),

- az esemény végének dátuma és időpontja (vagy a kártya kivételének dátuma és időpontja, amennyiben az esemény folyamatban volt ezen időpontban),

- rendszám és azon járművet bejegyző tagállam, amelyben az esemény történt.

Megjegyzés:

"Időátfedés" esetére vonatkozóan:

- az esemény kezdetének dátuma és időpontja megegyezik a előző járműből történő kártyakivétel dátumával és időpontjával,

- az esemény végének dátuma és időpontja megegyezik az aktuális járműbe történő kártyabehelyezés dátumával és időpontjával,

- a jármű adatai megegyeznek az eseményt előidéző aktuális jármű adataival.

Megjegyzés:

Az "utolsó kártyakapcsolat nem megfelelő lezárása" eseményre vonatkozóan:

- az esemény kezdetének dátuma és időpontja megegyezik azon kártyabehelyezés dátumával és időpontjával, amelynél a nem megfelelően lezárt kapcsolat felmerült,

- az esemény végének dátuma és időpontja megegyezik azon kapcsolatra vonatkozó kártyabehelyezés dátumával és időpontjával, amelynek folyamán az esemény észlelésre került (folyó kapcsolat),

- a jármű adatai megegyeznek azon jármű adataival, amelyben a kapcsolat nem került megfelelően lezárásra.

A járművezetői kártya képes az egyes típusok hat legfrissebb eseményére vonatkozó adatokat tárolni (36 esemény).

5.2.8. Hibaadatok

Ezen albekezdés alkalmazásában az időt egy másodperces pontossággal kell megadni.

A járművezetői kártya - behelyezése után - képes a következő, a menetíró készülék által észlelt hibákra vonatkozó adatokat tárolni:

- kártyahiba (amennyiben a kártya az esemény tárgya),

- menetíró készülék hibája.

A járművezetői kártya képes az e hibákra vonatkozó, következő adatokat tárolni:

- hibás kód,

- a hiba kezdetének dátuma és időpontja (vagy a kártya behelyezésének dátuma és időpontja, ha a hiba már folyamatban volt ezen időpontban),

- a hiba végének dátuma és időpontja (vagy a kártya kivételének dátuma és időpontja, ha a hiba már folyamatban volt ezen időpontban),

- rendszám és azon járművet bejegyző tagállam, amelyben a hiba felmerült.

A járművezetői kártya képes az egyes típusok tizenkét legfrissebb hibájára vonatkozó adatok (24 hiba) tárolására.

5.2.9. Ellenőrzési tevékenység adatai

A járművezetői kártya képes a ellenőrzési tevékenységre vonatkozó, következő adatok tárolására:

- ellenőrzés dátuma és időpontja,

- ellenőrzőkártya száma és a kiállító tagállam,

- az ellenőrzés típusa [kijelzés, illetve nyomtatás, illetve JE letöltése, illetve kártya letöltése (lásd a megjegyzést)],

- letöltött időszak, letöltés esetén,

- az ellenőrzött jármű rendszáma és a járművet bejegyző tagállam.

Megjegyzés:

a biztonsági követelményekből eredően a kártya letöltése csak akkor kerül rögzítésre, ha ezt egy menetíró készülék hajtja végre.

A járművezetői kártya egy ilyen tételt képes tárolni.

5.2.10. Kártyakapcsolati adatok

A járművezetői kártya képes azon járműre vonatkozó adatokat tárolni, amelyben a folyó kapcsolat megnyílt:

- a kapcsolat megnyitásának (kártyabehelyezés) dátuma és időpontja, egy másodperces pontossággal,

- rendszám és a járművet bejegyző tagállam.

5.2.11. Különleges körülményekre vonatkozó adatok

A járművezetői kártya képes a különleges körülményekre vonatkozó, a behelyezés után betáplált adatokat tárolni (bármely kártyaolvasó egységnél):

- betáplálás dátuma és időpontja,

- különleges körülmény típusa.

A járművezetői kártya képes 56 ilyen tételt tárolni.

5.3. Műhelykártya

5.3.1. Biztonsági elemek

A műhelykártya alkalmas egy személyi azonosító szám tárolására (PIN kód).

A műhelykártya képes a mozgásérzékelők és a járműegységek összekapcsolásához szükséges kriptográfiai kulcsokat tárolni.

5.3.2. A kártya azonosítása

A műhelykártya képes a következő kártyaazonosító adatokat tárolni:

- kártya száma,

- kiállító tagállam, kiállító hatóság neve, kiállítás dátuma,

- a kártya kiadásának dátuma, a kártya érvényességi ideje.

5.3.3. Kártyatulajdonos azonosítása

A műhelykártya képes a következő kártyatulajdonos-azonosító adatokat tárolni:

- műhely neve,

- műhely címe,

- tulajdonos családi neve,

- tulajdonos utóneve(i),

- anyanyelv.

5.3.4. Az üzemeltetett járművek adatai

A műhelykártya a járművezetői kártyával azonos módon képes a használt járművekre vonatkozó adatokat tárolni.

A műhelykártya képes legalább 4 ilyen tételt tárolni.

5.3.5. A járművezetői tevékenység adatai

A műhelykártya a járművezetői kártyával azonos módon képes a járművezetői tevékenységre vonatkozó adatokat tárolni.

A műhelykártya képes a járművezetői tevékenységre vonatkozó adatok legalább egy napig történő tárolására, átlagos járművezetői tevékenység mellett.

5.3.6. A munkanap kezdetének, illetve végének adatai

A műhelykártya a járművezetői kártyával azonos módon képes tárolni a munkanap kezdetére, illetve végére vonatkozó tételeket.

A műhelykártya legalább három pár ilyen rekord tárolására alkalmas.

5.3.7. Események és hibaadatok

A műhelykártya a járművezetői kártyával azonos módon képes az eseményekre és hibákra vonatkozó tételek tárolására.

A műhelykártya képes tárolni valamennyi eseménytípus három legfrissebb eseményét (18 esemény) és az egyes hibatípusok hat legfrissebb hibáját (12 hiba).

5.3.8. Ellenőrzési tevékenység adatai

A műhelykártya a járművezetői kártyával azonos módon képes tárolni az ellenőrző tevékenységre vonatkozó adatokat.

5.3.9. Kalibrálás és időbeállítás adatai

A műhelykártya képes tárolni a kalibrálási, illetve időbeállítási tételeket, miután a kártya behelyezésre került a menetíró készülékbe.

Valamennyi kalibrálási rekord a következő adatokat foglalja magába:

- kalibrálás célja (első beépítés, beépítés, időszakos felülvizsgálat),

- jármű azonosítása,

- aktualizált vagy elfogadott paraméterek (w, k, l, gumiabroncsméret, sebességkorlátozó eszköz beállítása, kilométer-számláló (új és régi értékek), dátum és idő (új és régi értékek)),

- menetíró készülék azonosítása (JE alkatrészeinek száma, JE sorozatszáma, mozgásérzékelő sorozatszáma).

A műhelykártya képes legalább 88 ilyen tétel tárolására.

A műhelykártya rendelkezik egy olyan számlálóval, amely jelzi a kártyával elvégzett kalibrálások számát.

A műhelykártya rendelkezik egy olyan számlálóval, amely jelzi az utolsó letöltés óta elvégzett kalibrálások számát.

5.3.10. Különleges körülményekre vonatkozó adatok

A műhelykártya a járművezetői kártyával azonos módon tárolja a különleges körülményekre vonatkozó adatokat. A műhelykártya két ilyen tétel tárolására alkalmas.

5.4. Ellenőrzőkártya

5.4.1. A kártya azonosítása

Az ellenőrzőkártya a következő kártyaazonosító adatokat tárolja:

- kártya száma,

- kiállító tagállam, kiállító hatóság neve, kiállítás dátuma,

- a kártya kiadásának dátuma, a kártya érvényességi ideje (adott esetben).

5.4.2. Kártyatulajdonos azonosítása

Az ellenőrzőkártya képes a kártyatulajdonosra vonatkozó következő adatokat tárolni:

- ellenőrző szerv neve,

- ellenőrző szerv címe,

- tulajdonos családi neve,

- tulajdonos utóneve,

- anyanyelv.

5.4.3. Ellenőrzési tevékenység adatai

Az ellenőrzőkártya képes az ellenőrző tevékenységre vonatkozó következő adatokat tárolni:

- ellenőrzés dátuma és időpontja,

- ellenőrzés típusa (kijelzés, illetve nyomtatás, illetve JE letöltése, illetve kártya letöltése),

- letöltött időszak (adott esetben),

- rendszám és az ellenőrzött járművet bejegyző tagállam hatósága,

- kártya száma és az ellenőrzött járművezetői kártyát kiállító tagállam.

Az ellenőrzőkártya legalább 230 ilyen tétel tárolására képes.

5.5. Vállalkozás adatkártyája

5.5.1. Kártya azonosítása

A vállalkozás adatkártyája a következő kártyaazonosító adatokat képes tárolni:

- kártya száma,

- kiállító tagállam, kiállító hatóság neve, kiállítás dátuma,

- a kártya kiadásának dátuma, a kártya érvényességi ideje (ha van ilyen).

5.5.2. Kártyatulajdonos azonosítása

A vállalkozás adatkártyája a kártyatulajdonosra vonatkozó következő azonosító adatokat tárolja:

- vállalkozás neve,

- vállalkozás címe.

5.5.3. Vállalkozás tevékenységének adatai

A vállalkozás adatkártyája a vállalkozás tevékenységére vonatkozó következő adatok tárolására képes:

- tevékenység dátuma és időpontja,

- tevékenység típusa (JE bezárás illetve kioldás, illetve JE letöltés, illetve kártyaletöltés),

- letöltött időszak (adott esetben),

- rendszám és a járművet bejegyző tagállami hatóság,

- kártya száma és a kártyát kiállító tagállam (kártyaletöltés esetén).

A vállalkozás adatkártyája legalább 230 ilyen rekord tárolására képes.

V. A MENETÍRÓ KÉSZÜLÉK BEÉPÍTÉSE

1. Beépítés

Az új menetíró készüléket nem aktivált állapotban kell a szerelők vagy a járműgyártó részére leszállítani, miközben a III. fejezet 20. bekezdésében felsorolt kalibrálási paramétereket a megfelelő és érvényes alapértelmezés szerinti értékekre kell beállítani. Amennyiben egyik meghatározott érték sem megfelő, úgy a betűkkel leírt paramétereket a "?" sorba kell beállítani, a numerikus paramétereket pedig a "0"-ra.

Aktiválás előtt a menetíró készülék hozzáférést biztosít a kalibrálási funkcióhoz, akkor is, ha a berendezés nem kalibrálási üzemmódban van.

Aktiválás előtt a menetíró készülék nem rögzíti és nem tárolja a III.12.3.-III.12.9. és III.12.12.-III.12.14. pontban említett adatokat.

A beépítés során a jármű gyártója valamennyi ismert paramétert előre beállítja.

A jármű gyártója vagy a szerelők aktiválják a beépített menetíró készüléket, mielőtt a jármű elhagyja azon helyiséget, amelyben a beépítést elvégezték.

A menetíró készülék aktiválása automatikusan történik, amikor a műhelykártyát először behelyezik valamelyik kártya interfész eszközbe.

A szükséges egyedi kapcsolási műveletek elvégzése automatikus a mozgásérzékelő és a járműegység között az aktiválás előtt vagy ennek során.

Aktiválás után a menetíró készülék teljes mértékben működteti funkcióit és adathozzáférési jogait.

A menetíró készülék rögzítő és tároló funkciói teljes mértékben működőképesek az aktiválás után.

A beépítést kalibrálás követi. Az első kalibrálás magában foglalja a rendszám betáplálását, ami a beépítéstől vagy a rendszám kiutalásától számított két héten belül megtörténik, e kettő közül a későbbi esemény időpontját figyelembe véve.

A menetíró készüléket úgy kell elhelyezni a járműben, hogy a járművezető számára a vezetői ülésről lehetséges legyen a szükséges funkciókhoz történő hozzáférés.

2. Beállítási plakett

Miután a menetíró készülék ellenőrzése a beépítés során megtörtént, egy tisztán látható és könnyen hozzáférhető beépítési plakettet kell elhelyezni a menetíró készüléken, a menetíró készülékben vagy e mellett. Jóváhagyott szerelő vagy műhely által történő minden átvizsgálás után új plakettet kell elhelyezni az előző plakett helyén.

A plaketten legalább a következő adatokat fel kell tüntetni:

- a jóváhagyott szerelő vagy műhely neve, címe vagy kereskedelmi neve,

- a jármű jellemző együtthatója, "w = … imp/km" formában,

- a menetíró készülék állandója, "k = … imp/km" formában,

- a kerékgumik tényleges külső kerülete, "l = … mm" formában,

- a gumiabroncs mérete,

- a jármű jellemző együtthatója meghatározásának és a gumiabroncsok kerülete mérésének dátuma,

- a jármű alvázszáma.

3. Ólomzárak elhelyezése

A következő alkatrészeket kell ólomzárral ellátni:

- bármely olyan csatlakozás, amely szétkapcsoláskor észlelhetetlen változásokat vagy észrevehetetlen adatvesztést okoz,

- beépítési plakett, hacsak oly módon nincs rögzítve, hogy lehetetlen eltávolítani a rajta lévő jelölések tönkretétele nélkül.

A fent leírt ólomzárak a következő esetekben távolíthatók el:

- vészhelyzet esetén,

- sebességkorlátozó eszköz vagy bármely más, az útbiztonságot szolgáló eszköz beépítése, beállítása vagy javítása esetén, feltéve hogy a menetíró készülék megbízhatóan és pontosan működik tovább, és azt egy jóváhagyott szerelő vagy műhely (a VI. fejezettel összhangban) közvetlenül a sebességkorlátozó eszköz vagy bármely más, az útbiztonságot szolgáló eszköz beszerelése után vagy más esetekben hét napon belül egy új ólomzárral látja el.

Minden alkalommal, amikor e zárak feltörésre kerülnek, erről írásbeli nyilatkozatot kell készíteni, amelyet az illetékes hatóságnak át kell adni.

VI. ELLENŐRZÉS, FELÜLVIZSGÁLAT ÉS JAVÍTÁSOK

E melléklet V. fejezetének 3. része határozza meg az ólomzárak eltávolításának körülményeire vonatkozó követelményeket, a legutóbb a 2135/98/EK rendelettel módosított 3821/85/EGK rendelet 12. cikkének (5) bekezdésében említettek szerint.

1. Szerelők vagy műhelyek jóváhagyása

A tagállamok jóváhagyják, rendszeresen ellenőrzik és igazolással látják el a következő feladatokért felelős szerveket:

- beépítés,

- ellenőrzés,

- felülvizsgálat,

- javítás.

E rendelet 12. cikke (1) bekezdésének értelmében a műhelykártya az e melléklet szerint a menetíró készülékek aktiválására, illetve kalibrálására feljogosított szerelőknek, valamint műhelyeknek adható ki; másnak csak akkor, ha megfelelően bizonyítja, hogy:

- akik nem jogosult vállalkozási adatkártya használatára,

- egyéb vállalkozói tevékenysége nem jelent potenciális veszélyt a rendszer általános biztonságára a 10. függelékben meghatározottak szerint.

2. Új vagy javított készülékek ellenőrzése

Minden eszközt - akár új, akár javított - megfelelő működése, leolvasásainak és rögzítéseinek pontossága tekintetében ellenőrizni kell a III. fejezet 2.1. és 2.2. pontjában megállapított határokon belül és az V. fejezet 3. pontja szerinti ólomzár és kalibrálás alkalmazásával.

3. A beépítés felülvizsgálata

A járműbe történő beépítés során a berendezés egésze (beleértve a menetíró készüléket) megfelel a III. fejezet 2.1. és 2.2. pontjában megállapított maximális megengedhető tűréshatárokra vonatkozó előírásoknak.

4. Időszakos felülvizsgálatok

A járművekbe beépített berendezések időszakos felülvizsgálatára kerül sor a berendezés bármilyen javítása, vagy a jármű jellemző együtthatójának, vagy a gumiabroncsok tényleges kerületének a megváltozása után, valamint ha az UTC idő a pontos időtől több mint 20 perccel eltér, vagy ha a rendszám megváltozott, de kétévenként (24 hónap) legalább egyszer, az utolsó felülvizsgálattól számítva.

A felülvizsgálat a következők ellenőrzését foglalja magában:

- a menetíró készülék megfelelő működése, ideértve az adattárolási funkciót a tachográf-kártyákon,

- a III. fejezet 2.1. és 2.2. pontja rendelkezései betartásának biztosítása a beépítésre vonatkozó megengedhető tűréshatár tekintetében,

- a menetíró készüléken szerepel-e a típus-jóváhagyási jel,

- a beépítési plakett felerősítése,

- a berendezésen és a készülék egyéb alkatrészein lévő ólomzárak sértetlensége,

- a gumiabroncs méretének és a kerékgumik aktuális kerületének az ellenőrzése.

E felülvizsgálat magában foglalja a kalibrálást.

5. Hibamérés

A hibamérést a beépítés alatt és a használat folyamán az alábbi feltételek mellett kell végrehajtani, amelyeket mint szabvány vizsgálati feltételeket kell figyelembe venni:

- rendes üzemi állapotban lévő, rakomány nélküli gépjármű,

- a gyári előírásoknak megfelelő gumiabroncsnyomás,

- a nemzeti jog által megengedett határokon belüli gumiabroncskopás,

- jármű mozgása:

- a jármű saját motorjával egyenes vonalban halad sík terepen 50 ± 5 km/óra sebességgel. A mérési távolság legalább 1 km.

- feltéve, hogy összehasonlítható pontosságúak, a vizsgálathoz alternatív módszerek, például egy megfelelő vizsgálópad, szintén felhasználhatók.

6. Javítások

A műhelyeknek alkalmasaknak kell lenniük adatoknak a menetíró készülékről való letöltésére azért, hogy visszaadják az adatokat az érintett szállító vállalkozásoknak.

A jóváhagyott műhelyek a szállító vállalkozások részére egy adatletölthetetlenségi tanúsítványt állítanak ki, amennyiben a tárolt adatok letöltése a menetíró készüléknek a műhely által elvégzett javítása után sem lehetséges. A műhely köteles megőrizni minden kibocsátott igazolás egy másolatát legalább egy évig.

VII. KÁRTYAKIBOCSÁTÁS

A tagállamok által lefolytatott kártyakibocsátási eljárások megfelelnek az alábbiaknak:

Valamely kérelmező részére először kibocsátott tachográf-kártya száma egy konszekutív indexszel (adott esetben), valamint egy csereindexszel és egy "0"-ra állított megújítási indexszel rendelkezik.

Az ugyanazon ellenőrző szerv vagy ugyanazon műhely, valamint ugyanazon szállító vállalkozás számára kibocsátott, nem személyhez kötött tachográf-kártyák kártyaszámai ugyanazzal az első 13 számjeggyel és különböző konszekutív indexszel ren